amanoisuno/poet huggingface dataset:
句 趙不息
魯國筆端昭日月，次山書法得春秋。
碧玉軒 鄭丙
長安回首遠如天，解榻祇園百病痊。身世本來如寄爾，佛僧同住更悠然。篔簹千採不受暑，巖桂一枝或自妍。長與高人伴幽獨，粥魚齋鼓度流年。
清常寺 謝諤
佛廬塵不到，客枕夢頻驚。淅淅山風響，纖纖隙月明。烟雲春漸暖，鐘磬曉逾清。蹤跡奔馳裏，飄浮媿此生。
龍回院 謝諤
堂殿塵埃外，軒櫺紫翠中。凭欄千嶂雨，欹枕半窗風。得意何妨僻，尋幽豈易窮。分張閒草木，一一見春工。
玉山觀 謝諤
微明燈火夜堂幽，聽徹絲桐萬慮休。骨冷魂清眠不得，竹風蕭瑟滿庭秋。
鼇溪  其一 謝諤
數版小橋橫晚晴，兩行古木弄春榮。不知多少夜來雨，水到岸頭渾欲平。
鼇溪  其二 謝諤
藹藹煙雲望眼昏，亂紅翻逕綠遮門。一聲啼鳥在何處，山外人家桑柘村。
追和邵祭酒柬呂太學 謝諤
艱難方見救時在，一介儒生爲國哀。六豕奸雄千古恨，二龍奔馭幾時迴。道州自分填溝壑，天詔何須賁草萊。我識先生心似鐵，宸章莫更苦相催。
復朱晦菴 謝諤
笑指長沙擅閫，來向吾鄉假途。一段忙中說話，無非孔孟工夫。
勸農 謝諤
莫入州衙與縣衙，勸君勤理舊生涯。池塘多放聊添稅，田地深耕足養家。教子教孫須教義，栽桑栽柘勝栽花。閑非閑是都休管，渴飲清泉困飲茶。
六瑞堂 謝諤
循良天惠海邊頭，波浪澄清宿霧收。纔把一麾來北闕，便驚六瑞到南州。日高雙影亭亭並，風動孤香冉冉浮。好作畫圖獻當宁，御屏風上永傳休。
會劉子東夜飲 謝諤
夾江居民萬家邑，朱樓碧瓦炊煙濕。筍輿登頓渡飛橋，半曲春梁龍起蟄。門前柳葉翻霜風，小驛舊是神仙宮。平時對面不得語，一燈從容今夕同。呼童急持酒爲帚，掃盡閒愁那更有。人生聚散無定期，但知膠漆情如舊。君方游戲親戎行，我亦酸寒尉溧陽。棄家從官豈得已，相與望雲思故鄉。
至曾田市貽管巡檢  其一 謝諤
一年三過曾田市，春去秋來瞬息間。安得此身無俗累，清高長似寨前山。
至曾田市貽管巡檢  其二 謝諤
將軍齊相夷吾後，不用干戈盜自清。回首江南望江北，故鄉天際暮雲平。
南真觀 謝諤
人煙一簇古溪頭，竹樹低昂映碧流。曳杖不知山路險，南真觀裏謁浮丘。
延福寺 謝諤
閲世巖松古，隨人徑蘚斑。樓臺雲冉冉，沙石水潺潺。興出崎嶇外，身行杳靄間。通天知有路，一笑檻前山。
嚴隠君九齡適軒 謝諤
陶公勳業在姑蘇，扁舟歸來春水湖。張良亦從赤松子，拋擲兵閒黄石書。平吳戮項本無事，所適定非真適意。戰酣人境强迴頭，晚乃逍遥脫塵累。先生之適真天然，浩氣養得歸林泉。一生袖却奪標手，名利過眼如雲煙。清風丈室數椽足，幕天席地月爲燭。徑有幽花杖履香，窗延野竹縹緗綠。天邊白雲不可呼，空中野鶴隨所如。延年美意復誰解，拂麈岸巾聊自娛。松紋簟滑琉璃色，卧展南華書一帙。先生之適真天然，不速還嗔叩門客。
讀書臺 謝諤
莓苔點點路層層，此地分明勝概增。天上樓臺山上寺，雲邊鐘鼓月邊僧。青松鶴夢生秋吹，寶塔星華見夜燈。消盡塵襟三萬斛，石床閒倚古蘿藤。
送子峴之官萍鄉  其一 謝諤
聖主除官本爲民，吾兒何幸到簪紳。但須因此行方便，不必爲冬更學春。
送子峴之官萍鄉  其二 謝諤
吏師吾昔得三賢，回首思之幾許年。屈指利名多少事，其間廉節最爲先。
句 謝諤
金房開達皆名州，盛山更在天上頭。
溈山問仰山臨濟得大愚力得黄蘗力頌 釋德光
黄蘗山頭遭痛棒，大愚肋下報寃讎。當機一喝驚天地，直得曹溪水逆流。
興化打克賓克賓如此答頌 釋德光
罰錢出院揚家醜，興化聱頭遇克賓。父子不傳真秘訣，棒頭敲出玉麒麟。
答御製頌 釋德光
當陽一句子，平地步青雲。踏翻關棙處，便是主家春。
進即心即佛非心非佛頌 釋德光
即心即佛無蹊徑，非佛非心有變通。直下兩頭俱透脫，新羅不在海門東。
答御製頌 釋德光
一句截流心路絕，千差萬別豁然通。等閑更進竿頭步，莫問西來及與東。
捧賜佛照禪師號敕黄示衆 釋德光
天書親自日邊來，一道神光遍九垓。爲瑞爲祥恩力大，直教枯木解花開。
舉船子和尚覆船入水而逝頌 釋德光
驀口一橈全殺活，點頭三下鼻遼天。至今千古風流在，誰道華亭覆却船。
偈頌十首  其一 釋德光
口似血盆呵佛祖，牙如劍樹駡諸方。而今死入阿鼻獄，看你如何孟八郎。
偈頌十首  其二 釋德光
機輪轉處，作者猶迷。祖令當行，魔軍膽喪。
偈頌十首  其三 釋德光
蓬萊有箇李八伯，一對眼睛如漆黑。且莫錯認定盤星。
偈頌十首  其四 釋德光
世尊拈花，迦葉微笑。一對鐵槌，渾無孔竅。
偈頌十首  其五 釋德光
十五日已前，千人萬人把不住。十五日已後，漫天網子百千重。正當十五日，龍袖拂開全體現，象王行處絕狐蹤。
偈頌十首  其六 釋德光
靈山一句無差別，直截分明爲君决。藕絲孔裏騎大鵬，竹篦打落天邊月。
偈頌十首  其七 釋德光
說佛說祖，泥中洗土。談妙談玄，十萬八千。現成公案，已落言詮。提起衲僧拄杖子，渾家送上渡頭船。
偈頌十首  其八 釋德光
靈隠全提向上機，不知誰是丈夫兒。嶺梅漏泄春消息，雪裏橫開三四枝。
偈頌十首  其九 釋德光
趙州南，石橋北，觀音院裏有彌勒。祖師遺下一隻履，直至而今尋不得。
偈頌十首  其一○ 釋德光
一月普現一切水，一切水月一月攝。諸佛法身入我性，我性同共如來合。大小永嘉，和屎合尿。
偈頌十首  其一一 釋德光
一法不明，翳汝眼睛。眼睛不明，世界崢嶸。
布袋和尚贊 釋德光
拊背乞錢成漏泄，回頭轉腦昧真機。可憐閙裏無人識，空自肩擔布袋歸。
圜悟和尚贊 釋德光
纔呼小玉便知歸，撞破天關碎鐵圍。拈出東山暗號子，至今千古峭巍巍。
示建彌陀會 釋德光
了得惟心是道場，彌陀元不在西方。面門出入無人薦，剎剎塵塵迸寶光。
示僧鄮郭建接待 釋德光
玉几峯高難措足，行人多向半途休。無棲泊處開門戶，箇箇教伊到地頭。
自贊 釋德光
辭九重，歸東越。聽松風，對江月。冷笑老胡得一橛。
偈 釋德光
七手八脚，三頭兩面。耳聽不聞，眼覷不見。苦樂逆順，打成一片。路逢死蛇莫打殺，無底籃子盛將歸。
頌古十三首  其一 釋德光
出得山來早是遲，却於世上討便宜。直饒一念超三界，好與拳頭劈面椎。
頌古十三首  其二 釋德光
一畝之地，三蛇九鼠。子細看來，是何面胔。
頌古十三首  其三 釋德光
尊者親曾見佛來，雙眉策起笑顔開。古今不隔絲毫許，天上人間孰可陪。
頌古十三首  其四 釋德光
颺下採樵斧，直入碓坊舂。一脚踏到底，黄梅信息通。
頌古十三首  其五 釋德光
非風旛話露全機，千古叢林起是非。咄這新州賣柴漢，得便宜是落便宜。
頌古十三首  其六 釋德光
喪盡生涯賣笊籬，白拈火裏討便宜。看來伎倆只如此，也道心空及第歸。
頌古十三首  其七 釋德光
趙州勘婆，百發百中。趁得老鼠，打破油甕。
頌古十三首  其八 釋德光
苦中樂，樂中苦，趙州這僧俱欠悟。直饒頓徹根源，也是泥中洗土。
頌古十三首  其九 釋德光
黄蘗棒頭曾不顧，高安拳下錯商量。從茲徧界生荆棘，佛法初無一寸長。
頌古十三首  其一○ 釋德光
入門便喝絕商量，空奮雙拳立紀綱。反轉殺人三角眼，叢林千古受災殃。
頌古十三首  其一一 釋德光
師之一字見還難，直下應須透祖關。縱使祖關開正眼，前頭更有萬重山。
頌古十三首  其一二 釋德光
親到龍潭不見龍，紙燈吹滅眼頭空。一條白棒掀天地，滅却西來達磨宗。
頌古十三首  其一三 釋德光
法出姦生，垛生招箭。三脚馿子，是誰親見。若親見，釋迦老子那吒面。
女真進千手千眼觀音像頌 釋德光
一手動時千手動，一眼觀時千眼觀。自是太平無一事，何須弄出幾多般。
次韵張伯子餉柑 崔敦禮
儒官窗戶寒，恇怯日出光。獨冷不可耐，大杓傾鵝黄。洞庭隔烟波，忽驚風露香。開門問誰與，知君念荒凉。芳包照盤新，硬句摩天揚。山中千頭奴，丹黄麗秋陽。騷人巧採摘，燦燦簡冊方。君詩追古作，語壯韵轉彊。屬和郢中人，凋零不成行。臨風詠玉臺，噀霧開蜜房。殷勤此珍餽，玩味媿莫當。但酌潘公醽，一舉累十觴。
對竹有感 崔敦禮
庭前抱節君，五年不見汝。去時雙玉槊，枝葉稀可數。歸來兒孫多，已滿寸金土。竹盛人凋零，攀枝淚如雨。
還孟郎中詩卷用元韻  其一 崔敦禮
吟哦兩夫子，濯濯春月柳。金石相擊撞，論文自爲友。我欲和陽春，高調不容口。披玩若爲稱，朝酣玉臺酒。
還孟郎中詩卷用元韻  其二 崔敦禮
富貴邯鄲夢，齒髮金城柳。附炎非吾事，因心即我友。得意自忘言，咸脢豈滕口。幸有君子交，淡成非醴酒。
嚴子文用范至能韻見贈再和 崔敦禮
燈花昨夜喜，詩成果符吉。長跪讀新詩，繡筵鳴寶瑟。天公怪多取，未老雪滿櫛。出門會臞仙，戴笠卓午日。我無作詩工，而許編杜帙。珷玞混圭璋，蓬艾間粟秫。鷗社媿相從，敬行順風膝。
前用吉字韻問嚴子文疾再和問疾之詩不工甚矣既辱和章又承用吉字韻爲貺率爾繼作敬問起居公自謂平生不服溫劑此寡慾之驗也何恙不愈詩以見意 崔敦禮
日來間何闊，坐見月初吉。欲往扣齋扉，政恐勞取瑟。聞公清凈緣，巧笑却銀櫛。露骨秀寒松，烘晹嚥暖日。鍾乳無千兩，牙籤堆萬帙。愛詩屢忘餐，愛酒勤種秫。心安身自輕，却老非牛膝。
再訊問嚴子文疾 崔敦禮
清心止淵水，養性順杞柳。不信造物兒，能妨莫逆友。我當誦七發，瀾翻傾辯口。據几遂霍然，何辭未能酒。
泊福山港 崔敦禮
我舟欲渡風伯嗔，卷帆夜泊滄江津。江聲拍枕冷不寐，起看河漢無纖塵。須臾風定水波伏，江妃湧起明月輪。船頭把酒問明月，瓜丘枌社難忘情。狼山咫尺望可到，一水隔我三家村。明月問之寂無語，寒光耿耿如相親。明朝轉柂好風色，月暈北開箕有靈。
喜晴 崔敦禮
我貧可厭迴腸煎，負郭近有桑麻田。入春十日九霪雨，夜聽瀧瀧愁不眠。雨師欺壓春無力，勾引頑陰朝復夕。丹杏夭桃凍不開，來牛去馬昏無色。曉來鼓舞耕桑民，長天洗凈清無雲。羲和鞭日從海底，照出浩蕩郊原春。呼兒買酒聚笑語，門前且無吏呼怒。今年麥飯滑流匙，更趁新蠶理襦袴。江頭烟樹晚戎戎，江南嬰笋春事豐。我亦行拋簪綬去，飽帆西上趁東風。
九日 崔敦禮
虎踞城邊九日臺，前年黄花何盛哉。去年今日瀨陽山，三徑荒蕪手自刪。今年到此百愁有，物情改盡花依舊。花不能言心自知，嚼蘂徘徊淚盈袖。黄花時節年年好，我生浩蕩何時了。櫛沐從教飽風雨，只恐飄零人易老。客中霜風吹我衣，隴頭白雲呼我歸。江湖僻處好歸隠，月上三更聞子規。
送梁倅二首  其一 崔敦禮
盛德宜時用，屏星久此留。中和凝秬鬯，溫潤瑩天球。太府多材會，清名萬口流。亨塗應好在，端的上瀛洲。
送梁倅二首  其二 崔敦禮
一尉千官底，公無勢位分。門牆時與進，道義得親熏。去矣難留佩，時哉盍致君。南風秣陵路，征旆卷行雲。
喜晴 崔敦禮
頑雲收四野，皎日麗千門。水響魚龍落，雲高鸛鶴翻。近陽書幌暖，遶室篆煙昏。擬欲尋春去，梅花水際村。
過三塔 崔敦禮
妙墨人間寶，千金紙上鷖。頻來湖上寺，三復柱間題。鶴化辭遼海，鴻飛印雪泥。人豪今不見，凝佇夕陽西。
固城湖 崔敦禮
舟泊楚城下，當風十頃灣。凉生冰鑑面，人在玉壺間。隠見雲端樹，低昂枕上山。江湖有如此，一笑白鷗閒。
東壩 崔敦禮
前夜湖山月，今朝瀨水船。飄零良自苦，浩蕩有誰憐。雲合前村雨，風收別浦煙。乘凉趣歸櫂，咫尺是金淵。
客枕 崔敦禮
客枕愁無寐，悠悠夜未分。誰同對床雨，惟想太行雲。黄犬行應健，飛鴻過亦勤。如何萬金信，別久寂無聞。
邵智卿挽章  其一 崔敦禮
列宿郎官帳，高風隠士廬。歲寒知勁柏，日暮厭輕車。德齒周三老，身名漢二疏。回頭八男子，玉立照階除。
邵智卿挽章  其二 崔敦禮
未識嵇中散，聞詩孔伯魚。謂當從几杖，何意作丘墟。有道齊生死，無心任卷舒。斯人吾不見，遺恨淚沾裾。
趙提官挽章  其一 崔敦禮
典型前輩近，問學古人深。有道祇藏韞，無言自陸沉。憂民空白首，愛主只丹心。遠矣平生志，松風掃墓林。
趙提官挽章  其二 崔敦禮
誠身古君子，耆德老先生。言行純無玷，經書富滿籯。蘭階群玉秀，桂苑一枝榮。有後誰公比，文盟壓世英。
九月二十九日邇英開講忝預末班講退小集玉堂之廬即留宿直因賦唐律呈諸講官 崔敦禮
五雲扶輦下清廂，寶帙初開第一章。旋卷班聯回廣殿，稍留笑語萃公堂。紫霄近侍連鑣過，黄髮元臣照座光。顧我自慚陪勝會，酒清人散卧斜陽。
殿廬紀懷敬用右史舍人韻 崔敦禮
官柳陰陰密著行，飛來黄鳥忽成雙。身沾仙露香猶在，眼飽珍羞賜即扛。酒量不多容我醒，詩魔無奈得君降。官閒睡足春風幕，紅日三竿看上窗。
東宮壽章  其一 崔敦禮
少陽騰耀毓青宮，玉裕淵沖穆睟容。主鬯克承宸極重，問安勤致寢門恭。溫文齒胄全三善，暉潤登歌備四重。幼海光浮天序永，珠源衮衮日朝宗。
東宮壽章  其二 崔敦禮
吹銅和氣集佳祥，鬰鬰葱葱震色蒼。山嶽東明開寶禁，星辰南極注瑶觴。龍樓照日浮秋曉，象輅朝天馥御香。分土莫陪班賀末，詠歌惟祝壽無疆。
至清口聞水閲甚盛邊人言辛巳歲敵騎逼淮劉信叔軍南岸欲載神勁弩至中流射之求數舟不可得今戰艦之盛前未有也因成四韻 崔敦禮
曉日旌旗錦滿川，阿童初試漢樓船。露橈天與神機秘，擊楫人同壯志堅。行恐黄河冰可渡，已聞青海箭先傳。佛貍莫夢淮邊樹，看攬長蛟下沒淵。
題婺州仁風堂寄韓侍郎  其一 崔敦禮
丹扆憂勤德意通，使君元侍玉皇宮。親傳天上舜琴曲，散作人間莊籟風。已喜清微消滯鬰，亦知委曲到鰥窮。騷人休復雌雄問，千里而今樂事同。
題婺州仁風堂寄韓侍郎  其二 崔敦禮
公餘燕寢但凝香，稍退朝來雁鶩行。政譽已爭銅嶺峻，恩波仍带繡川長。未應尚布春風詔，會許重賡夏日章。皎皎東陽嘉話在，到公端類發天藏。
江行迓憲使遇風 崔敦禮
星使乘槎勢若飛，微官奔走遂忘危。扁舟掀舞身如葉，短棹欹斜命綴絲。亂眼雲山疑醉夢，拍天波浪意蛟螭。西風送我歸漁浦，落日銜山未晚炊。
次韻孫撫幹二首  其一 崔敦禮
疏狂自許次公醒，冷淡無勞沸玉笙。滿屋文章天下樂，多情燈火夜深明。交情問我何清苦，世路愁人已飽更。好趁東風動行色，瀨陽煙雨趣春耕。
次韻孫撫幹二首  其二 崔敦禮
繞几黄雲爇水沉，得詩閒讀契余心。文章叔夜廣陵散，句法武侯梁甫吟。且喜空囊收趙璧，不慙擊壤混唐音。請君便入鷗鳴社，飯顆相從始自今。
次陸倅韻三首  其一 崔敦禮
欲將從事到青州，酩酊鄉中便可侯。此樂正須君領略，疏狂還許我追遊。一年好處都能幾，四序難并去莫留。痛飲且圖連夜醉，清歡何必錦纏頭。
次陸倅韻三首  其二 崔敦禮
煖烟和氣滿西州，載酒當輕萬戶侯。官事不知何日了，風光宜及早春遊。簿書叢裏偷閒去，景物妍時到處留。莫被虛名苦拘束，野梅官柳暗江頭。
次陸倅韻三首  其三 崔敦禮
文章光艷壓蘇州，照乘何勞詫魏侯。鳩杖欲尋江左勝，鷗盟相約社中遊。囊空自喜陶朱得，詩拙還因杜集留。把玩日吟心似醉，定須論月廢梳頭。
再次韻一首 崔敦禮
催花腰鼓徹凉州，午枕驚回蟻夢侯。頼有江山餘古意，可教詩酒負春遊。登亭舉酒休論晉，借筯成功合繼留。慷慨浩歌風日暖，萬山佳處接吳頭。
和沈商卿 崔敦禮
一官奔走倦幽尋，來向江山好處吟。過眼風光花又落，關情勳業鏡頻侵。到頭春事都無幾，飛蓋長郊早趁今。鷗鳥莫驚車馬過，我來搜句亦無心。
和章冠之 崔敦禮
光陰轉眼去如飛，閙過清遊正及時。春事到今難著語，鳥聲無奈只催詩。日烘花氣侵軒戶，風晃江光入酒巵。回意總將西子看，對山終日未成癡。
狼山 崔敦禮
裹了青衫簪了纓，此身便是一浮萍。五年客路春風熟，千里鄉關夜月明。華鶴歸來驚物變，白狼依舊逼人清。山中老宿爭迎我，輯杖相呼問甲庚。
龜山 崔敦禮
當年王氣擁神州，衮衮朝宗此地由。自昔好山猶故色，只今清泗漫安流。蒼烟鎖合神仙府，宿蘚封深魍魎囚。病眼不堪重北望，西風揮淚下扁舟。
遊龜山 崔敦禮
舟行十日困拘拳，到此登臨意氣掀。山斷蜂腰盤漢表，水分燕尾入淮門。石埋萬古英豪筆，洞鎖千年魍魎魂。懷昔感今無限意，夕陽人去亂鴉翻。
何家港捨舟步至新河口 崔敦禮
潮來白浪卷平沙，漸見菰蒲沒兩涯。會欲燃犀鞭魍魎，可能結網羨鱨鯋。三千水擊鵾鵬上，百萬軍行將士譁。驚歎漁人何活計，扁舟掀舞寄全家。
聞嚴子文納妾孟守有詩輒次韻 崔敦禮
春市笙歌興已闌，儒宮牢落分投閒。不知列屋傾城蔡，自笑微官繫觸蠻。赤脚有年供侍側，青鸞無夢到人間。傳聞謫墮行雲侶，想像高唐鬢欲斑。
挽太尉王權章 崔敦禮
將軍名字著華戎，露甲曾收不戰功。馬革裹尸忠貫日，虎頭食肉氣如虹。雲屯欲倚金城重，星隕俄驚玉帳空。好象祁連築新冢，鼓鼙遺恨意何窮。
送芋酥與宿齋三學士 崔敦禮
酥盤薦酒迎春壽，芋火談禪數夜更。雲脚四垂天欲雪，爲君兩計破愁城。
何家港捨舟步至新河口  其一 崔敦禮
夾岸蘆蒿障日微，拍堤波浪濺人衣。隔江喚得漁船過，貫柳雙鱸自買歸。
何家港捨舟步至新河口  其二 崔敦禮
郭公勾喚鰣浮水，閒客招要鷗上灘。岸斷溪橫人不到，樹頭依約見桅竿。
何家港捨舟步至新河口  其三 崔敦禮
北岸行人南岸山，去年人在亂山間。山如相識須相笑，底事區區未得閒。
狼山  其一 崔敦禮
日日懷歸今得歸，舊時風物未全非。江邊鷗鳥應相笑，底事塵埃滿客衣。
狼山  其二 崔敦禮
貪戀微官未得閒，二年鄉夢遶狼山。如今真箇山中去，不是尋常杳靄間。
狼山  其三 崔敦禮
行携三尺虎臂杖，歸飲十分魚枕蕉。飲罷招船歌一曲，馮夷亦合泣潛綃。
狼山  其四 崔敦禮
夜靜無風水自波，隔江燈火數陵坡。消樽不屬今宵事，奈此一江明月何。
狼山  其五 崔敦禮
五載龍蟠虎踞間，峯頭日月望狼山。歸來筋力猶强健，野屐登臨莫厭艱。
題得妙亭 崔敦禮
行見山橫坐見縱，山隨意好日無窮。朝來爽氣誰能會，渾在先生隠几中。
探潮閣 崔敦禮
天留孤巘岌青冥，約束淮流入汴京。往事不堪回首望，倚欄斜日看潮生。
題避俗軒 崔敦禮
地僻便知城市隔，心清自愛水雲閒。障塵不用西風扇，香篆溟濛正下關。
題汗青軒 崔敦禮
地禁官清靜不譁，日長時試小團茶。一生只用如椽筆，細爲君王紀正邪。
大閲回馬口號 崔敦禮
前驅小隊立元戎，一點台星喜氣濃。凱奏歸來鈴閣靜，精神端已折遐衝。
芸香亭 崔敦禮
竹間當日一亭幽，瀹茗焚香向此留。丹碧只今俱化出，獨來戀戀憶前遊。
密雲亭 崔敦禮
落花摇曳水溶溶，金現兜綿世界容。只恐水流雲不見，桃源歸路却無蹤。
傲霜亭 崔敦禮
霜風吹慘入園林，零落階前滿地金。頼有翠蕤堪採摘，伴人猶守歲寒心。
丁亥歲予留建康夢登大橋仰視霄漢有金書閣字北斗落落布列其側昨夕夜直坐石渠橋忽見七星低昂正倚秘閣而金書大字儼然夢中所見信知世事皆有定分非偶然也  其一 崔敦禮
祕宇涵風寒淰淰，虛廊侵月靜冥冥。寶章玉座神深地，應想誰何會百靈。
丁亥歲予留建康夢登大橋仰視霄漢有金書閣字北斗落落布列其側昨夕夜直坐石渠橋忽見七星低昂正倚秘閣而金書大字儼然夢中所見信知世事皆有定分非偶然也  其二 崔敦禮
青冥風露飛簷外，黄道星辰企翼邊。獨倚梧陰心自省，十年清夢故依然。
枕上 崔敦禮
輾轉孤燈夢不成，念家憂國總關情。月明定到棠梨上，時有啁嘈格磔聲。
太祖皇帝師次陳橋受天命協人情爲聖皇武 崔敦禮
聖皇武，憺顯幽。震逾恭，翼微周。帝下顧，民噢咻。糜沸鼎，汎橫流。否其復，飛龍秋。挽天弧，建神矛。振汩陳，遏虔劉。漭然施，鴻祐休。熯以濡，羸者瘳。御皇極，凝前旒。徧臚歡，蕩岱丘。
劉鋹僭號嶺南虐其民潘美伐之俘以獻爲猛虎攫 崔敦禮
猛虎攫，噬海隅。跨嶠綿嶺，環爲鑪。流膏解節，民畢屠。帝怒惠顧，思往蘇。授以虣將，施天誅。長驅無垠，抵其郛。手援炎歊，吹以濡。長纓繫頸，來纍纍。撐骸膾肉，窮凶徒。觀城告社，咸嗟歔。
李煜不朝伐之煜降江南平爲震雷薄矣 崔敦禮
震雷薄矣，胡蠅之營。彌江負淮，隩天險矣。寧曰我盡臣度，肅恭威靈。宇宙混同，一方阻。皇明建靈旗，下巨舳。震威而懷，靡事戕戮。王師如翰，至則速。風漰雷磕，奄其覆。哀哀逆儔，維喙乞降。欙車青蓋，朝帝鄉。妖氛殺翳，旋披攮。膏痿腥䐿，德澤滂。凱旋金聲，奏洋洋。煇燿萬國，俱向方。
太白遠遊 崔敦禮
人間不可以託兮，信長風而雲行。浩漫其將何之兮，悵飄忽而徂征。天生材以有用兮，思逢時而經綸。苦恩疏而媒勞兮，坐長歎以撫膺。雞聚族以爭食兮，鳳孤飛而無隣。璚草隠於深谷兮，層丘蔽以蒼榛。驊騮拳跼而不得食兮，蹇馿得志以鳴春。蝘蜓嘲龍兮魚目混珍，嫫母衣錦兮西施負薪。世道有此翻覆兮，誰察余之堅貞。塊獨處此幽默兮，乃龜息而虬蟠。不曠蕩以縱適兮，何拘攣以守常。將倚劍乎天外兮，欲掛弓於扶桑。以倥傯而爲巢兮，以虛無而爲場。運以大風之舉兮，假以摩天之翔。前期浩乎漫漫兮，浮四海而橫八荒。赤玉舄以東上兮，烟蒼蒼其逢山。逢羽人於天門兮，方瞳好其容顔。遺我書以鳥跡兮，讀不閒而三嘆。偶然值乎青童兮，綠髮雙雙其雲鬟。笑我學仙之晚兮，蹉跎凋乎朱顔。玉女飄飄而下兮，遺我以流霞之杯。稽首拜而自媿兮，棄世何其悠哉。隨風恣其飄揚兮，不知東走之迷。忽撫己而自笑兮，問南登之路岐。採姹女於江華兮，收河車於清溪。卧香爐以餐霞兮，窺石鏡而心清。遥見仙人於彩雲兮，把芙蓉於玉京。期汗漫於九垓兮，接盧敖於太清。乘興任夫所適兮，鳴騶忽其西馳。栽若木於西海兮，採瓊蘂乎崑山。揖叔卿於雲臺兮，恍惚凌乎紫冥。飲玉漿於丹丘兮，備灑掃以明星。赤松借予以白鹿兮，挾兩龍以相從。傳秘訣於韓衆兮，精誠與夫天通。西上既窮其登攀兮，雲飄然而無心。八極可以神遊兮，賦大鵬於北溟。激三千以崛起兮，向九萬而迅征。訪廣成於至道兮，聞大塊之幽居。掇玄珠於赤水兮，天下不知其所如。凌雲霄以直上兮，入無窮而遺形。騎日月而羽化兮，翼鴛鸞而雲行。出宇宙之寥廓兮，羾閶闔之崢嶸。載長雲之河車兮，十二樓與五城。登真朝於玉皇兮，賜瓊漿以玉杯。聽天語之察察兮，廓如雲而天開。天地同乎枯槁兮，生世如乎轉蓬。君子化爲猿鶴兮，小人或爲沙蟲。營營爲何所求兮，雞鳴趨乎四關。十步而九太行兮，世路多乎險艱。傳其語以銘骨兮，永願辭於人間。忽魂悸以魄動兮，即歸路而長歎。轉天車於六龍兮，雲駢下而飄翩。風爲馬兮霓爲裳，靡星旃兮迴鸞車。燭龍銜光以照物兮，列缺揮鞭而啟途。欻翳景以橫翥兮，逆高天以下垂。望四海兮何漫漫，長相思兮在長安。復長劍而歸來兮，謁九重之天門。白日照吾之精誠兮，效剖膽而輸肝。吐崢嶸之高論兮，開浩蕩之奇言。所謂代馬不思乎越兮，越禽不戀乎燕。流波思其舊浦兮，落葉墜於本根者也。
太白招魂 崔敦禮
予爲謫仙兮，薄遊人間。傲岸不諧兮，世路艱難。折芳洲之瑶華兮，採瓊蘂入乎崑山。愁長安之不見兮，坐拂劍而長嘆。魂一去而欲斷兮，與春風而飄揚。飄揚其竟何託兮，造化爲之悲傷。於是帝命巫陽，若有一人。神氣黯然，精魂飛散。遲爾歸旋，乃下招曰，魂兮歸徠，無東無西，無南無北些。碧海之東，長鯨濆湧，不可以涉些。揚波噴雲，蔽天鬐鬛些。齒若雪山，掛骨於其間些。歸徠，去無還些。魂兮無南，南山白額窮奇貙貒些，牙若劍錯鬣如叢竿些。口吞殳鋋，目極槍櫓些。歸徠，飼豺虎些。魂兮無西，西當太白，橫絕峨嵋些。地崩山摧，天梯鈎連些。崢嶸崔嵬，朝虎夕蛇些。磨牙吮血，殺人如麻些。歸徠，行路難些。魂兮無北，北緣太行，嶝道峻盤些。馬足蹶側，車輪摧岡些，氣毒劍戟，嚴風裂裳些。歸徠，北上苦些。魂兮歸來，君無上天些。天鼓砰訇，雷震帝旁些。投壺玉女，笑開電光些。風雨之起，倏爍晦冥些。犬吠九關，殺人以憤其精魂些。歸徠，天路何因些。魂兮歸徠，君無下此幽都些。閉影潛魂，遺迹九泉些。劍輪湯鑊，猛火熾然些。疑山炎崑，苦海滔天些。歸徠，保吾生些。魂兮歸徠，還故鄉些。高樓甲第，連青山些。飛楹磊砢，栱夤緣些。雲楣橫綺，桷攢欒些。皓壁晝朗，朱甍鮮些。金窗繡戶，朱箔懸些。魂兮歸徠，列珍羞些。月光素盤，飯彫胡些。魯酒琥珀，紫錦魚些。白酒新熟，黄雞肥些。山盤秋蔬，薦霜梨些。吳鹽如花，皎白雪些。玉盤楊梅，爲君設些。魂兮歸徠，恣歡謔些。南國美人，芙蓉灼灼些。洛浦宓妃，飄飄飛雪些。長干吳兒，豔星月些。西施東鄰，秀蛾眉些。一笑雙璧，歌千金些。琅玕綺食，鴛鴦衾些。博山爐中，香火沉些。魂兮歸徠，醉壺觴些。青娥對燭，儼成行些。玉童兩兩，吹紫笙些。佳人當窗，彈鳴箏些。玉壺美酒，清若空些。看朱成碧，顔始紅些。連呼五白，行六博些。赤雞白狗，賭梨栗些。半酣呼鷹，揮鳴鞘些。金鞍龍馬，花雪毛些。霜劍切玉，明珠袍些。魂兮歸徠，入長安些。清都玉樹，瑶臺春些。萬姓聚舞，歌太平些。伐鼓槌鐘，啟重城些。日照萬戶，簪裾明些。騎吹颯沓，引公卿些。白日紫暉，運權衡些。倒海凌山，索月採蓀些。文質炳煥，羅星旻些。魂兮歸徠，樂不可言些。亂曰：長相思兮在長安，絡緯秋啼兮金井欄。望夫君兮安極，我沉吟兮嘆息。懷洞庭兮悲瀟湘，把瑶草兮思何堪。念佳期兮莫展，每爲恨兮不淺。荷花落兮江色秋，秋風嫋嫋夜悠悠。魂兮歸徠，謝遠遊。
九序 崔敦禮
春日兮繁鮮，車闐闐兮句曲天。緪瑟兮拊鼓，滿芳菲兮瓊筵。朝霞爲羞兮沆瀣爲醴，瑶華玉饌兮錯雜而陳前。靈之來兮赤城空，駕白鶴兮御清風。群仙從兮哆哆，雲晻曖兮車隆隆。靈之去兮返太清，騎日月兮朝紫皇。下視九州兮塵泱茫，五嶽俎豆兮四溟杯觴。製瓊琚兮余衣，集芳蓀兮余裳。荷佩兮離離，蘭旌兮揚揚。欲往從兮未得，望夫君兮彷忀。
正曜 崔敦禮
若有人兮水中央，魚鱗衣兮白蜺裳。荃橈兮桂旗，欲女迎兮風薄之。神之駕兮兩龍，驂白黿兮蛟螭從。朝余陟兮三山，夕濟兮牛渚。神不來兮夷猶，使我心兮苦復苦。濯纓兮姑溪，結佩兮采石。誠不已兮幽通，信不墜兮物格。若有臨兮風颾颾，作莫雨兮愁江臯。神交兮意接，來不言兮去無迹。倏雨歇兮雲收，山青青兮水悠悠。
華陽洞天 崔敦禮
雲冥冥兮疊嶂，君獨立兮山之上。石嶝險兮水道寒，思夫君兮未敢言。無言兮皇皇，山阿之人兮告我以不難。木樛蔚兮下俯，石避礙兮行旁。余冠兮巍巍，余步兮逶遲。俛首非吾之願兮，斜徑其將安之。朝騁望兮昭亭，夕宿兮雙溪。網蕙茝兮爲蓋，葺蓀蘅兮爲車。欲騰駕兮高翔，恍導余兮上隮。揭北斗兮奠椒漿，簸南箕兮羞瓊蘂。靈欣欣兮顧余，亶正直兮爲神予。
中水府 崔敦禮
汎汎兮吾舟，沛吾乘兮東流。東流兮何之，有美人兮天一涯。烟杳杳兮南徐，雲連連兮北固。海何爲兮清明，江何爲兮流注。彼美人兮山之曲，鎮龍關兮轉陰軸。約束海若兮呵水馮，夏不苦雨兮冬不疾風。汙邪穰穰兮海沂阜豐，我民報事兮罔有不恭。采秀實兮山巔，擷芳馨兮澗底。霜秈兮水芒，蕙肴羞兮椒糈。神之格兮樂享，惚蜿蜿兮來止。
下水府 崔敦禮
鍾山崒兮江之湄，葯爲祀兮辛夷祠。神乘白馬兮執素羽，朝與日出兮莫雲歸。噫嗟兮明神，烈烈兮用光。生乎疾盜兮奮不顧死，死焉助順兮赫然發靈。湛清尊兮明水，揚玉桴兮扣雷鼓。扣鼓兮如何，我欲言兮淚滂沱。懭有妖兮蟠中土，雜蘅臯兮穢蘭宇。豺豕兮人居，猰貐兮室廬。願神我福兮我祥，舉長矢兮射天狼。使河洛兮回波，令岱華兮還光。山蒼蒼兮水湯湯，神之威兮儼不忘。刳肝爲辭兮瀝血，陳神之聽兮聞不聞。
田間辭三首  其一 崔敦禮
朝余往兮東疇，景翳翳兮雲油油。牛驅耕兮載泥重，鞭不前兮挽犁用。歲云暮兮暮維何，倉庚鳴兮布穀和。疾吾耜兮固吾耒，趣甘澤兮及時播。
田間辭三首  其二 崔敦禮
我耕兮我田，雨浪浪兮雷填填。水漫漫兮種不下，出門見水兮淚滂沱。惠我晴兮疾耕而耨，螟敗之兮穎弗得秀。嗚呼，我無時違兮時不我予。時不予兮奈何，蹇無忘兮吾事。
田間辭三首  其三 崔敦禮
數稻兮登場，牽牛兮入屋。噭咷兮田家，歡迎兮稚子。三年力耕兮今逢年，庾則實兮庖有鮮。草藉兮陶盤，豳吹兮土鼓。握牛兮誰歌，和之兮余舞。樂復樂兮歲晏，冰雪集兮堂下。時亹亹兮不再，蓀何爲兮田野。
北山之英 崔敦禮
强敵驕兮晉多壘，忽登山兮望廷尉。風霾兮殺氣昏，突槍櫑兮亂鈎陳。予君麾兮從君鉞，戰陵西兮捍溪柵。虹食壘兮火焚旂，公之死兮去如歸。公有子兮憤爭先，勇沒地兮羞戴天。父死忠兮子死孝，令名揚兮日月照。物有始兮豈無終，得所歸兮孰如公。喜幸生兮畏義死，語昵昵兮顧妻子。草木盡兮糞土委，聞高風兮汗流趾。
楚州龍廟迎享送神辭  其一 崔敦禮
君之來兮殊廷，雷隆隆兮雨冥冥。從天吳兮罔象，紛萬怪兮如雲。若有妖兮震奔沛，吹逆浪兮揚羶腥。授天矛兮下討，披蒙霧兮祥氛。地平天靜兮日月清夷，我民蒙福兮萬年報事。
楚州龍廟迎享送神辭  其二 崔敦禮
辛楣兮葯房，蘭枅兮桂楹。翼翼兮新宮，穆將進兮芳馨。柏實兮松液，芝華兮若英。奠瓊斚兮清酤，玉俎析兮嘉牲。雅聲兮遠姚，鏘和平兮鼓鐘紛。繁會兮竽笙，靈連蜷兮須摇。儐暗藹兮紛紜，潔我心兮恭事，靈欣欣兮燕寧。
楚州龍廟迎享送神辭  其三 崔敦禮
君之去兮朱宮，乘飛雲兮御迴風。貝闕兮豐敞，金臺鬰兮穹隆。珠胎兮炫耀，周玉樹兮青葱。天琛兮水碧，衆寶萃兮玲瓏。良辰兮高燕，命馮夷兮展舞。鳴𪛌兮海童，群仙兮良待。君肯臨兮尚舂容，君不我留兮我心忡忡。眇清思兮眑眑，惠我民兮盍終。
擬津人歌 崔敦禮
吾之舟兮常虛以遊，哀樂喜怒兮一毫不留。不與物涉兮駕空以浮，萬方覆却兮無觸吾舟。吾之舟兮常虛以遊。
平江府餞丘知府致語口號 崔敦禮
薰風捲旆趣歸程，十萬兒啼滿路聲。別恨江楓烟雨暝，愁雲沙草曉波平。毀鞭莫遂留行意，開宴聊伸戀德情。從此吳人頌遺愛，棠陰千里日敷榮。
宰餘杭游洞霄 趙公碩
野服蕭蕭款翠微，虛亭高敞射晴暉。仙歸洞府雲煙冷，春入名山笋蕨肥。緩引壺觴聊自適，暫捐朱墨便忘歸。會須結屋山中住，始悟人閒萬事非。
慶元四年五月再游 趙公碩
舊時曾此覓仙緣，一別于今四十年。白髮重來嗟老矣，青山九鎖故依然。肩輿直入松閒路，洗耳還聽澗底泉。幽興未闌吟未就，半峯斜日下平川。
積雨初霽乘興邀王和叟趙久成二監郡遊南山飲於雲間閣因成一詩醉書於石壁 趙公碩
雲間飛閣倚崢嶸，煙外寒江墜鏡清。絕巘高頭惟古木，斷崖直下只孤城。二年謾結巴南恨，萬里空縣楚客情。鼓吹不須催我去，夕陽猶傍遠山明。
奉和郭使君遊光福寺雲閒閣二十韻 趙公碩
南龕幾百年，古木闞雲掩。崖傾千仞垂，路縣一線險。飛𤜴喜曾巔，羸驂怯虛塹。楓葉紅斕斑，松□翠摇颭。石皴風雨剝，殿古木□□。拂拭坐空巖，□□□□琰。江勢從何來，斗然不□□。憑危意欲飛，□□□□□。鳥鳴山更幽，□□翠□染。煙際漾漁舠，風前亂□檿。緩賞有餘歡，高懷無一□。尺璧非所寶，白圭焉受玷。入蜀莫言□，得郡亦云忝。□□長安□，猶勝山陽貶。平生足疎曠，寧復事拘檢。佳時方一來，薄日已半晻。雨餘□□深，月墮山樓黶。□重□□高，□護神光閃。□樂樂□□，君憂憂歲歉。□□□吳□，□□不□點。
持憲節登戴溪亭賦詩 芮煇
溪山之興無時盡，興盡名亭意可知。出岫孤雲含細雨，投林宿鳥愛深枝。風流已是千年事，公案今成七字詩。短棹悠然隨所適，人生出處要如斯。
頌 葛郯
非心非佛亦非物，五鳳樓前山突兀。艷陽影裏倒翻身，野狐跳入金毛窟。
臨終偈 葛郯
大洋海裏打鼓，須彌山上聞鐘。業鏡忽然撲破，翻身透出虛空。
偈 釋中仁
九十春光已過半，養花天氣正融和。海棠枝上鶑聲好，道與時流見得麽。
舉狗子無佛性話頌 釋中仁
二八佳人刺繡遲，紫荆花下囀黄鸝。可憐無限傷春意，盡在停針不語時。
舉與萬法爲侶因緣頌 釋中仁
秤鎚搦出油，閑言長語休。腰纏十萬貫，騎鶴上揚州。
題江國錄先生石室 陳尚文
海甯邑屋千山環，幽人更愛山中山。山城已遠人烟寒，江君石室深巑岏。聞君十載棲長安，焉能斂翼縈巖巒。卧龍要自南陽蟠，東山不爲携紅顔。邇來側身天地間，不如一室中寬閒。探書禹穴萬卷完，養成霧豹非一斑。素琴無絃心自彈，泰山高高水潺潺。山中閴兮誰往還，雲無心兮抱幽關。青山白雲足爲侶，無心胡爲戀君宇，冷君衣裳潤君礎。人間歲月易今古，傅說一去不可佇。蒼梧何如出飛雨，不崇朝兮蘇九土。
試劍石 陳景肅
將軍大寶劍，磨久蒼崖斑。一日試利刃，斷石倚兩山。倒枕泉水碧，生光斗牛丹。至今胡虜過，目顧骨先寒。
懷高東溪二首  其一 陳景肅
鑿泉莫太深，太深井難汲。登山莫太高，太高頂難立。山頂仰可觀，井淵俯可挹。那知鴻鵠飛，海杳無消息。
懷高東溪二首  其二 陳景肅
諤諤東溪士，吹簫澗谷春。一別阻雲水，相思勞夢魂。五湖秋夜月，三島春空雲。璚標月夜見，玉唾雲閒聞。何當一返駕，吟弄終乾坤。
江左驛舍寄文湖 陳庸
雲水蒼蒼日欲闌，郵亭遥憶舊家山。故人兩地分南北，幾度相思鬢爲斑。
洪氏浴室院 陸楠
我聞色相本來空，人鏡須知在箇中。已把太虛爲丈室，却將明月照心宮。浮雲翳掃三更後，素彩光流萬里同。休詫此堂能坐進，藩籬打破意無窮。
題妙庭觀 陸楠
聞說瑶池事渺然，那知此地有飛仙。玉皇妙曲人何在，金鼎靈丹世莫傳。漫寫風姿□俗眼，空餘窟室奉爐烟。何時了却公家事，一洗塵襟訪洞天。
致爽軒 劉焞
團團竹色遶郊居，勾引清風百畝餘。憶昔敲門蘇內翰，而今下馬范中書。
咏家史 羅杞
蔭資嘉木當知本，水餘甘泉必究源。憶昔東昭分以後，相傳瓜瓞世緜緜。
在金陵宦邸別鄉友宋碧溪司訓 羅杞
十年顔範此睽違，邂逅郵亭亦解頤。春滿臯皮君徹早，塵蒙章甫我歸遲。雲龍嘉會逢今日，雞黍真情憶舊時。明發愁爲江上別，依然回首各天涯。
李白書堂 林桷
江風朝暮半晴陰，紺宇飛甍接翠岑。手摘匏瓜曾未遍，身從鷗鷺得相尋。千年舞袖雲崖冷，幾度桃花春水深。猶有門前舊詩句，松風萬壑老龍吟。
題太白五松書堂  其一 林桷
翰林最愛五松山，長說千年未擬還。而我抗塵良自愧，來游只得片時閒。
題太白五松書堂  其二 林桷
千載名山樂有餘，功名常愧十年書。英風凜凜無今古，醉草明光一夢如。
題太白五松書堂  其三 林桷
蕩漾清溪兩槳飛，趨行不及到斜暉。無人跪進雕胡飯，只學盧仝啜茗歸。
題太白五松書堂  其四 林桷
爲儒爲吏兩無功，采石銅官邂逅同。四見清明今一換，歸歟我欲片帆東。
贈汪孝子 林桷
事死如生實至難，古來不獨數丁蘭。遺骸已逐干戈盡，刻木難忘菽水歡。天地一身難養育，子孫百口復團圓。吾皇德澤將何報，忠孝垂名兩不刊。
贈汪孝子  其一 孟益
刻木爲親古亦稀，汪生天性自無違。十年奉養如生日，回視丁蘭更有輝。
贈汪孝子  其二 孟益
循善無疑報自天，一身耆艾子孫蕃。好將姓字聞朝著，旌市居爲孝弟村。
挽李制幹 黄芻
先生雲卧在梅峰，胸飽珠璣貌自豐。端坐渾如喬嶽象，傳經足並化工同。門前桃李春長在，身後勳名遠更通。見說義兵扶社稷，千年國史紀元功。
南雁西洞 葉群
石門深窅鎖丹霞，倚馬西風日欲斜。幽境已無塵俗氣，白雲尚有翠微家。林間摘句書紅葉，澗底烹泉带落花。向晚且從西洞息，碧山明月正堪賒。
萬州湖灘寄王夔州 查籥
滿目暮山平遠，一池雲錦清酣。忽有鐘聲林際，直疑夢到江南。
題卧龍山 查籥
山顛祠貌儼丹青，千載懷人爲一登。隠隠故營連白帝，茫茫恨水向西陵。石根蘭芷香無價，雲頂松杉翠作層。人事天機古難料，詩成試語定中僧。
訪蘇黄遺墨 查籥
檻外滔滔水，巖前冉冉雲。行人舟似葉，題墨蘚生紋。歲月帆檣去，山川楚蜀分。十年三艤棹，永愧北山文。
句 查籥
浪痕自記岑彭□，岡勢云依陸抗城。
挽薛艮齋 何伯謹
剴切憂時論，慈祥濟物心。賈生年尚少，平子慮何深。徒抱經綸志，俄聞訃告音。朔風傳薤挽，誰不淚霑襟。
庚子冬夜宿郡館懷白從古 章綸
高館天寒霜露濃，思君深隠翠微重。月華繞樹無飛鵲，雲氣蟠泥有蟄龍。石鼎賦詩猶脫略，銀燈看劍每從容。孤懷展轉不成寐，爲發城頭半夜鍾。
句 廖挺
餘波下作雙溪水，只欠休文八詠樓。
高士峰 沈希尹
淡淡梨花寂寂春，一聲啼鳥隔花聞。高峰影轉金鷄月，渤海晴橫碧嶠雲。
亦愛堂 童宗說
吾家小院千里駒，眉宇照人自秀整。平生尚友康山陶，拔俗翩翩有高騁。
句 蔣雝
入寺門圍玉带水。
姜山 任三傑
天風吹我登姜山，前巖後巖相封間。已從積雨得深澗，更趁浮雲同往還。世外空青覆茅屋，屋外凉風吹紫竹。挂冠何日賦歸來，煮石篝燈洞中宿。
登岳陽樓  其一 蕭德藻
不作蒼茫去，真成浪蕩遊。三年夜郎客，一柁洞庭秋。得句鷺飛處，看山天盡頭。猶嫌未奇絕，更上岳陽樓。
登岳陽樓  其二 蕭德藻
荒村三月不肉味，併與瓜茄倚閣休。造物於人相補報，問天賒得一山秋。
呂公洞 蕭德藻
復此經過三十年，唯應巖石故依然。城南老樹朽爲土，簷外稚松青拂天。枕上功名祗擾擾，指端變化又玄玄。刀圭乞與起衰病，稽首秋空一劍仙。
樵夫 蕭德藻
一擔乾柴古渡頭，盤纏一日頗優游。歸來澗底磨刀斧，又作全家明日謀。
立春 蕭德藻
半夜新春入管城，平明銅雀綠苔生。浮澌把斷東風路，訴與青州借援兵。
古梅二絕  其一 蕭德藻
湘妃危立凍蛟背，海月冷挂珊瑚枝。醜怪驚人能嫵媚，斷魂只有曉寒知。
古梅二絕  其二 蕭德藻
百千年蘚著枯樹，一兩點春供老枝。絕壁笛聲那得到，直愁斜日凍蜂知。
采蓮曲二首  其一 蕭德藻
清曉去采蓮，蓮花带露鮮。溪長須急槳，不是趁前船。
采蓮曲二首  其二 蕭德藻
相隨不覺遠，直到暮煙中。恐嗔歸得晚，今日打頭風。
詠虞美人草 蕭德藻
魯公死後一抔荒，誰與竿頭薦一觴。妾願得生墳土上，日翻舞袖向君王。
次韻傅惟肖 蕭德藻
竹根蟋蟀太多事，喚得秋來籬落間。又過暑天如許久，未償詩債若爲顔。肝腸與世苦相反，巖壑嗔人不早還。八月放船飛樣去，蘆花叢外數青山。
臺城 蕭德藻
六朝舊事知多少，盡在天禧塔上層。高處只應添淚眼，老僧語客莫來登。
句  其一 蕭德藻
信脚到太古。《誠齋集》卷一一四《詩話》ff。
句  其二 蕭德藻
著語能奇怪，呼天與倡酬。
句  其三 蕭德藻
疾走建德國，乃爲淵明先。失脚墜榛莽，劉伶扶我還。
句  其四 蕭德藻
乾坤生長我，貧病怨尤誰。
句  其五 蕭德藻
一筇時到崔嵬上，有底勳勞得給扶。
句  其六 蕭德藻
秋浩蕩中遥指點，一螺許是定王城。
句  其七 蕭德藻
稚子推窗窺過雁，數峰乘隙入西軒。
句  其八 蕭德藻
眼冷寒梢明數點，知他是雪是梅花。
句  其九 蕭德藻
秋陽直爲田家計，饒得漁村一抹紅。
句  其一○ 蕭德藻
盤陀石上少從容。
句  其一一 蕭德藻
一徑蕭蕭松影低。
句  其一二 蕭德藻
直須冰雪作梯媒。
句  其一三 蕭德藻
不隨桃李待春回。
待潮顧浦宿耕者張欽舍 顔發
海近雲氣昏，禹跡開茫茫。晴林列障邏，什伍屯平岡。頃遭七年旱，驟見九秋黄。腰鐮喜復悲，泥水新圃場。縣侯初下教，官賦無豐荒。錯揮製錦刀，戲作編氓創。身上催租瘢，短褐愁蓋藏。課爲五縣最，薦飛十剡章。逡巡掌邦計，跬步封侯王。江淮十萬師，待飼正頡吭。禾麥今已登，婦子戒勿嘗。行俟天雨粟，飽食均四方。
和蓋謙老遊馬鞍山 顔發
青鞋來踏馬鞍山，小徑縈紆便往還。眺望雙明窮晻靄，登臨終日得餘閒。冥搜直到風埃外，逸興徐來筆硯閒。錢挂杖頭堪一醉，歸來隨例带酡顔。
題靈山壁 顔發
遊塵野馬皛晴光，僧舍無營日正長。看罷一枰天欲暮，不知何處起漁榔。
和山間壁上陳子忠  其一 顔發
路轉山根草木香，天容水色兩茫茫。漁人風裏數聲笛，飛過蘆花幽興長。
和山間壁上陳子忠  其二 顔發
風蒲水荇度清香，兩兩飛鳬墮渺茫。目送征帆掠波去，碧天無際暮雲長。
和陳尉春日行山 顔發
公餘春日長，亭午吏已退。山行步晴碧，松影踏鮮翠。杖移苔點穿，蜂抱花鬚墜。酒琖釋春愁，楸枰醒晝睡。行樂須及時，誰能六經醉。
登四明山 黄巨澄
會稽東南秀，四明名更佳。蜿蜒三百里，慘淡青蓮花。伊昔天地初，山川始萌芽。六丁揮神斧，斲削如人家。四牖遺古制，玲瓏吐雲霞。側聞劉樊徒，於此鍊丹砂。耕烟種青櫺，結實大如瓜。揮手謝衆士，身登鳳凰車。至今石窗底，青天守龍蛇。玉女四五人，綠鬢垂鬖髿。時來聽潺湲，意態靜不嘩。我夜闖其勞，月黑星如麻。顧慚無靈氣，悵望空咨嗟。
題國清寺 劉知過
野人遊徧天台寺，究竟招提此最奇。十里遠排清蔭入，五峯如按畫圖窺。隋初便有高僧傳，火後都亡過客詩。重到定知非遠約，岸巾高處立多時。
春日 劉知過
濃起香塵十里晴，晚來烟雨忽斜橫。花開花落清明候，山北山南杜宇聲。追念舊遊渾是夢，退思良計不如耕。人中喜有彌天釋，時吐清文慰此情。
登泰山  其一 陳夢良
一躋尼父更誰登，扶日捫參紫翠層。四海兒孫向羅立，萬方稚子走香燈。獨將渾噩留天地，幾爲滄桑紀廢興。長嘯一聲空八表，恍疑鵬背坐來曾。
登泰山  其二 陳夢良
何處鸞笙鳳管清，覺來身世在蓬瀛。龜蒙鳬嶧爭趨勢，恒霍嵩華共仰兄。封禪幸無書獻納，洞天尚有路通名。自慚游興非司馬，不扣天門空此生。
句 陳輝
根枝不入靈和殿，枉爲人間拂馬蹄。
題琴堂 孫祖德
一曲重彈子賤琴，三年風月總知音。休言無補公家事，留得堂前竹樹陰。
絳溪 鄭城某
一带波光遶翠屏，森森萬木擁幽清。小臣已作□□想，願賦中興頌聖明。
碧落洞 陳煥子弟
碧落他年訪舊遊，摩挲蒼蘚又從頭。懸崖縱有詩千首，直許蘇陳占上流。
帥潭日勸駕詩 劉珙
十載湘江守，重來白髮垂。初無下車教，再賦食苹詩。天闊摶鵬翼，春融長桂枝。功名儻來事，大節要堅持。
送元晦 劉珙
翩翩雙黄鶴，結巢相因依。一爲天風便，矯翮西北飛。歲華及晼晚，霜露侵征衣。此行亦良苦，千里以爲期。堂上玄髮親，榮祿當及茲。人生會有役，不復情凄洏。徘徊都門道，欲語行且遲。念子抱孤桐，窈窕弦古詞。清商奮逸響，激烈有餘悲。不辭彈者勞，正恐知音稀。知音何足貴，我顧不可追。
紹興辛巳秋過浯溪誦簡齋詩因用其韻 陳從古
浯溪一股寒流碧，聳起雙峰如削壁。兩公文墨照溪津，到今草木增顔色。想當忠憤欲吐時，盡把江山供筆力。我來弔古不勝情，豈但登臨愛泉石。漁陽舊事忍再論，僅頼令公安反側。書生百感夜不眠，起讀新詩轉悽惻。
重過浯溪 陳從古
小憩𢈪亭上，悠然倚一枝。雲埋漫郎宅，水落魯公碑。興廢悲前古，登臨記昔時。重來頭已白，忍看舊題詩。
句  其一 陳從古
多情今夜月，送我到衡州。
句  其二 陳從古
半夜打篷風雨惡，平明已失繫船痕。
句  其三 陳從古
禮部又開南省榜，賣花羞聽叫文官。
詩一首 葉衡
東家屋被西家蓋，仔細思量無利害。他時折屋別陳詞，如今且以壁爲界。
寶乘寺 葉衡
巍巍畫棟插晴空，時有芳馨四面通。好爲高禪參鼻觀，未應公子闘薰籠。簾前一炷沉檀暈，窗外數番蘭蕙風。信道杜陵佳句在，心清渾賦此堂中。
鹿田寺集杜五言 葉衡
水花分塹弱，山木抱雲稠。更宿招提境，還同惠遠遊。
崑山呂正之三男子連中神童科蓋奇事也次嚴別駕韻 葉衡
三秀標姿穎不凡，姓名聯列紫微間。已知鳳穴梧棲穩，誰謂鵬程雲路艱。孔釋當年親抱送，由莊逸駕定追攀。發揮更有文章伯，高壓淮南大小山。
題君山愛松軒 李呂
青青窗外松，高下如羽蓋。不論霜雪晨，屹立風雨外。深根養茯苓，千歲坐可待。世情苦炎凉，一日幾變態。此物獨堅貞，雅志在久耐。清聲萬壑傳，時奏莊生籟。
陪晦翁遊玉澗 李呂
夜琴響空山，臨流水方折。老仙何處來，欣賞共清絕。不知盧仝家，還有許風月。
抱膝庵 李呂
青山不世情，終日獨我顧。修竹歲寒姿，不受纖塵污。開窗寄數椽，良以二者故。出門欲求益，擿埴未識路。屠酤難與語，餘子安足數。豈無王侯家，摇尾覬一遇。自分踈懶性，初非俳優具。由來勢利交，朝且不保暮。何如翳環堵，靜對古人語。從渠不我與，聊復吟梁甫。
送高丞別 李呂
君侯七閩英，學問早有餘。年時猶未冠，鼓篋游上都。文成筆五色，四海仰名譽。調丞尉江邑，有實不願圖。朅來對二松，清襟映冰壺。粹然眉睫間，未變庠序儒。胸中浩然氣，固已雄萬夫。我窮卧洲渚，江鷗以爲徒。屢枉高軒過，峩冠講唐虞。馳騁文史樂，時得陪卷舒。瓜代遽及期，此情將焉如。恥作兒女態，揮淚沾衣裾。虎溪豈限我，足創方趦趄。悵望不遠送，搔首空躊躇。所覬善行李，早達三山隅。安居未容久，快作朝省趨。用賢世所急，君才應時需。願補仲山衮，再矢皋陶謨。勿以得失慮，行當翱天衢。愧乏折箠贈，短篇見區區。他時舊交念，闊{門扁}寄樵漁。
乙巳四月比屋多疹痘瘧痢間作五月盡猶未已病者延綿在寢治療不獲其法往往失生理殊可憫痛乃作民病書事一首以紀之 李呂
去年秋冬交，白晝雷虺虺。隆冬忽暄燠，青紅開百卉。雨澤不時下，快雪傾復霽。井泉傍射鮒，澗水通一遂。春風二月前，行人汗流背。倏來夏初中，遽變素商氣。稻穀已三布，時過未鍼水。複衣日猶寒，重衾夜增被。燮理失其節，老弱生疵癘。疹痘無間然，否則得痎痢。十室聞九病，顔色非人類。明晨溫風屆，風候尚云爾。祇愁淫雨歇，炎威火爭熾。爍石更流金，暴烈摧萬彙。皇天本至仁，長懷好生意。恢網踈不漏，蓋高卑聽視。夫誰執其柄，悖謬乃倒置。感召厥有由，下民亦何罪。我欲借扶摇，剖心叩玉陛。九關羣虎守，未許凡骨詣。願天回光鑒，肅正天之紀。甲庚先後三，寒暑無驟至。春榮不妄施，秋斂仍合義。四序蔑侵陵，功成順常理。三垣拱帝座，百辟森列位。星辰各授職，鈞播豈私遺。巽風司號令，罔或輕行止。雷霆秉鈇鉞，殲殛必姦宄。膏潤到焦枯，陽和不擇地。幅員幾萬里，一一防壅蔽。日月黄道明，泰階平如砥。豐穰被率土，壽域包遐邇。閭閻禮遜興，鼠偷自不起。吾皇免焦勞，鄰敵望風靡。聖世作幸民，請從今日始。
和許尉仙田舍野老有可憐之態壁間之什 李呂
乞糴民宵征，出糶官夙駕。艱食間填壑，災星未退舍。七閩况多山，厥田惟中下。年登穀粟賤，逐末貪白話。一逢歲不稔，大半爲饑者。公私久匱乏，誰歟可資藉。哀哉南畝農，長年服耕稼。傾囷了租賦，僅逃吏胥駡。東作已無糧，貪賒寧論價。負逋罄産償，求售忘早夜。逡巡生計盡，失所安足訝。尉仙明達人，出語補風化。咄彼兼并家，斂衽當愧謝。
喜入杉嶺 李呂
行盡山嶺頭，歡喜入鄉關。憶昨冒雨去，寒澀亦多端。自登糧綱船，出入狗竇寬。水漲泊無岸，水落淺湊灘。直待風水順，摇艣離江灣。虺蜴微細物，託龍逞神姦。篙工精禱罷，頃刻過千山。脫或小不契，風波生坐間。竄身輙拘滯，伍噲仍比頑。疑慮狐涉冰，進退羊觸藩。僅得黄義叟，可與話歲寒。論文消永日，長歌當夜闌。傳聞白水發，川途阻瀰漫。余益動歸心，掉首辭彎跧。悵懷陶靖節，不肯效一官。况爲太倉鼠，蠶食殊未安。肩輿走泥塗，僕夫愁險艱。附舟計已左，且復行路難。見幾恨不早，興盡而知還。明朝得善達，那假生羽翰。稚子爭候門，細君捲簾看。真樂未渠央，茅簷共團圞。尚論數千歲，窺管才一斑。稍定理殘編，補綴令可觀。尚友天下士，博約加雕鑽。遊談苦無味，素手空厚顔。底事通神明，至理吾豈慳。設有無父國，而後不可干。但患志匪堅，作詩鑱肺肝。
題吳微仲常齋 李呂
人心非無常，自爲外物禁。喜怒烈火熾，寵辱銛鋒森。從茲失本然，至理而浮沉。達人解其會，魔軍詎能侵。盤石可轉移，明月猶晴陰。卓然有所立，此道古與今。顔淵無終食，孟子不動心。充君名齋志，前修端可尋。
題伯丈人黄待制歸來堂 李呂
君子重進退，大節貴能全。厥志在冥鴻，耳非聞杜鵑。縣車示優寵，揮金樂耆年。高風激貪懦，千載要齊肩。
送吳晦叔赴廷試 李呂
我昔遊白鶴，山川氣雄深。邂逅識吾子，戛然唳孤音。日日望飛鳴，洄洑迺至今。玉美出堅璞，木老生喬林。書生未足道，聊用慰苦心。始駕百斛船，掛帆發江潯。破浪當自茲，意象殊駸駸。天方拓王度，清問虛宸襟。調毫寫胸臆，氣力戈鋋森。荷衣縛異時，恐爲寒蟬瘖。江城惜此別，風雪作晝陰。何以託遠懷，酌酒拊劍鐔。湖海氣摇薄，激烈愁端侵。唯應白雲夢，夜夜飛遥岑。
勉諸子 李呂
孔子昔當戹，良以桓魋故。韓信伏胯下，將壇起徒步。聖賢昔未遇，未免失常度。固知天地寬，出門多齟齬。貧賤勢易陵，動息要衡慮。綈袍戀故人，進食哀漂母。小人不及夕，焉知鴻鵠舉。桃花倚春風，零落隨夜雨。流螢曳殘光，未省羲和馭。君子並松柏，挺幹傲寒暑。昭然揭日星，進與衆瞻睹。群兒勤修讀，文行師邃古。莫學小兒輩，啾啾燕雀語。顔淵犯不校，萬世共尊許。孟子善養氣，策功不下禹。潢潦無根源，勿用遽歆慕。吾言可書紳，審思宜在汝。
遣興 李呂
生人無喜怒，喜怒由外觸。平地有風波，安居多鴆毒。緬懷先哲士，每用此理燭。顔子不貳遷，所樂一瓢足。
題少室故居 李呂
拾遺舊隠居，一畝長蓬蒿。在昔考槃初，擇勝得無勞。羊腸罕人迹，丘壑方自豪。鳳凰景星覩，奔走紛兒曹。屈伸固相感，舒卷隨所遭。莫言從此去，索價遽能高。
近世飲者尊尚苦味有感成詩 李呂
悠悠古先酒，麴糵化爲醴。適口固匪他，詩人詠其旨。岐黄作本草，甘辛味所紀。惟清香滑辣，四事世云爾。孟詵注爲苦，自不燭厥理。至今蔑公論，遂以詵爲是。乖僻隨躭嗜，不爾遽遭詆。氣稟炎上作，無與諸膽比。人情素弗食，嘗者爲雪恥。柳家集衆葯，意在勗諸子。未聞無其故，反以彼爲美。一呷三掉頭，强嚥身聳起。從來好歡伯，可畏非可喜。孤負太和名，翻作攪腸水。因思俗顛倒，類此蓋多矣。大路指爲迂，曲徑偏踐履。鄭聲既可惡，滿市更盈耳。憔悴間姬姜，一蕕雜蘭芷。貪濁和者衆，獨清競萋菲。善惡久相淆，何特酒而已。至當終難掩，豈必隨風靡。革弊會有時，周道本如砥。
見諸公古風有感而和 李呂
吾慕嚴子陵，躬耕寄事外。弗聽有道舉，安得從郭泰。恥因粟五斗，陶令腰束带。三賢甘寂寞，舉世惜機會。是心本通明，忍把客塵蓋。洗耳潁陽水，要使聞清籟。紛紛難與言，簡篇猶可頼。
適見諸公詠梅之什因用其韻率作者同賦 李呂
影落林塘凹，斜入茅簷角。月黑縞袂逢，天寒翠袖薄。世無杜陵人，清吟久零落。詩魂不可招，遠水誰當酌。
復次韻二首  其一 李呂
首出萬物表，翠芳誰與角。正色淡無邪，天香清不薄。舊時對花飲，寧恨霜月落。老作花下僧，瀹茗當杯酌。
復次韻二首  其二 李呂
元是第一花，何用爭頭角。桃李待春風，妖嬈恣輕薄。幽人似歸鴻，浩氣胸磊落。感此歲寒枝，悠然成獨酌。
追挽游大夫 李呂
大夫古君子，不可今人求。蠅營鄙世態，貪吟口不休。一朝膺事任，卓爾茂勳猷。此道今已遠，天乎公首丘。
戒蠅 李呂
我夙造惡業，半生苦瘡癤。蠅喙利如針，秉箑倦揮滅。彼蠅業更深，曾不慕香潔。乘間恣飛舞，嗜此穢膿血。我雖以慈受，汝愧寧可雪。狂念儻不悛，善計有一說。海上逐臭夫，正是汝儔埒。速往從之游，從容度歲月。貪癡志願足，人害永除絕。相汝下劣軀，不過藉炎熱。徼倖豈可常，肅霜防凜冽。
家有含笑花開因成三首  其一 李呂
山花弄春妍，紫霧巧映带。凝羞香乍吐，顰蹙有餘態。芍藥畏陽艷，愁紅爭斂黛。幽姿小嫣然，已復傾下蔡。
家有含笑花開因成三首  其二 李呂
正色巧遮藏，天香清可带。若爲忍一噱，恥效嬛薄態。奴紅春事退，絕意矜粉黛。質素本任真，藻梲鄙居蔡。
家有含笑花開因成三首  其三 李呂
花開哂群芳，葉密相映带。根移下岩谷，本無塵俗態。紫萼半含羞，翻嫌污香黛。我欲譜此花，法書今乏蔡。
送江宰別 李呂
行李在門外，駕言歸帝都。三年宰杭州，警敏材有餘。檢身不容玷，清冰瑩玉壺。遇事有所立，風雨信不渝。吐哺出延客，懸榻時待儒。雅量不遺物，狙詐嗤庸奴。胸中水鑑明，黑白分兩途。慈良恤民瘼，嚴憚戢黠胥。去夏忽大饑，米粒貴比珠。農民既無蓄，官廩素乏儲。君以身任責，詢謀及樵蘇。聲威聳鄰寇，日贍幾萬夫。一一勞措畫，晨飯常至晡。惜哉當路者，訪問亦已踈。此功肩古人，反與泛泛俱。要當公論定，會有聞天衢。我衰耕谷口，屹然如枯株。他人不著眼，屢辱顧草廬。脫略時輩禮，待以國士徒。臨別難爲懷，欲贈將焉如。但願益磨礪，器宇恢遠圖。貴富皆分內，青氈君豈無。力疾出送別，酸風生道隅。征旆不容駐，搔首空躊躇。
丙辰夏和周宰 李呂
愛公北堂幽，背郭出塵外。登臨攬萬象，氣宇自怡泰。目寄孤歸鴻，道存不下带。山水含清暉，况復總其會。隔岸列喬松，亭亭若車蓋。雲過矯虬龍，風來聽竽籟。於此省借留，饑民斯有頼。
讀太白集 李呂
吾宗老太白，俊逸自幼年。學成喜任俠，長劍辭三川。無心馴鳥雀，急義散金錢。曳裾半天下，所至驚四筵。筆陣掃强敵，詩情快湧泉。一朝見賀監，薦鶚君王前。金馬得供奉，酒徒同醉眠。從駕方連召，扶頭得十篇。奴視高力士，風期魯仲連。青蠅工點玉，錦袍棹迴船。自謂天地臣，浪稱平地仙。志大雖難揜，身危幸保全。江陵欲難作，彭澤見幾先。仍喜宮詞句，渾如諷諫篇。至今讀青史，終始無間然。
貞婦 李呂
婉彼鄒氏女，其父嘗籍兵。嫁作耕夫妻，婦道以勤稱。厥夫惰農業，居肆寄郊坰。薪爨不時給，貯粟未滿缾。行年三十餘，臉白兩鬢青。誰家馬上郎，一見願目成。留連不忍去，斜紅挂日鉦。携籃夫偶出，次第陳私情。示以篋中金，持贈固不輕。正色叱走之，郎馬不及乘。未幾老狂生，襆被問宿程。百計稍與語，酌酒欲同傾。窗前理殘麻，不顧空丁寧。復出綺香囊，藉以五花繒。擎來通鄭重，雖受心不平。收之置敝篋，生意正經營。託言姑少待，反把柴門扃。長聲呼四鄰，悲切不忍聽。逡巡夫亦歸，縶縛訴縣庭。縣官頗嫉惡，慰遣壯其能。撫几三嘆息，恨今無肉刑。吾聞秋胡妻，死有不朽名。又聞昔羅敷，語直理甚明。人生各有偶，勿用行兼并。奈何世混濁，强暴相侵陵。鄒本微賤人，姆傅初不經。何况抱貧苦，守身屹長城。後世迹其事，足媲古烈貞。誰秉董狐筆，大書播餘馨。
胡程寺二首  其一 李呂
上天一何慘，盛夏忽霜飛。竟奪慈母去，焉用此身爲。空餘白雲念，無復彩戲時。一恨一灑血，何以報春暉。
胡程寺二首  其二 李呂
忽逢劬勞旦，兒女拜我前。低頭勿頌壽，迺公實不天。東南西北去，日月時序遷。目斷烏江麓，高墳鎖暝煙。
改過 李呂
顔子趣高遠，改過不待形。子路雖未及，有聞思欲行。庸人過莫知，心目任盲騰。縱復覺其然，如醉不願醒。幽顯孰可欺，徒自蔽聰明。直待形迹著，巧飾漫經營。辭屈既無益，斂翼如凍蠅。豫貴介于石，安取冥豫成。訟要免終凶，謀始那用爭。頤養知節慎，損疾在窒懲。下交儻不凟，惡習難薰蒸。師誨當佩服，勝己求友朋。過言與過行，點檢莫暫停。粗能遵此戒，無忝爾所生。海鷗識機深，良馬認鞭聲。爾過勿憚改，豈知禽獸情。善惡審取舍，勿用苦叮嚀。
泊雷公步涉豫章境江流淼漫煙村夾岸景色橫出顧挹不暇舟中偶獲古風一首 李呂
我昔閲畫圖，酷暑江天景。是行不作難，巨艦寄萍梗。柁樓一放目，合付詩管領。煙雨山出沒，浦溆林逾靜。水行三四家，蓑篷事畦町。閑牛負烏鵲，散牧無人境。淼淼萬頃波，撇掠小漁艇。南風吹霽月，碧玉兼天浄。清絕迺如許，獨恨句非警。强作捧心顰，語出輙肯綮。共載多騷人，解頤埒匡鼎。模寫入新詩，敢憚再三請。
贈上官法師 李呂
法官道家流，修奉有年所。靈驗感人多，時賢贈詩句。一日來訪予，三揖進賓廡。函袖出異書，雷文加釋注。滌手徧披閲，因果皆有據。紛紛秦漢後，死者畧可覩。權量巧心計，悖道忘君父。貪淫蔑仁義，往往涴斤斧。質經吾聖人，有理無其故。迨乎震夷伯，隠慝才顯露。嗟乎三代前，樸實猶近古。後者業雖熾，日甚造罪苦。不然子之書，何迺遽有許。自居田野間，茲事聞亦屢。又知今視昔，已復不勝數。蠢彼無知輩，徒誦孝悌語。人貌犬彘心，埋頭入穢污。俯仰多厚顔，劬勞忍深負。目前恣爲樂，遑恤盈墨簿。願子持此書，鑱石置通衢。比屋得大誡，毋致煩天誅。下愚終不移，自取任從渠。有能用斯言，僊籍登不誣。脫或秘弗示，與道終懸殊。述此贈行色，子其信否乎。
題叢碧亭 李呂
主人厭塵俗，不使居無竹。詩翁愛詩史，詠歌長不足。籜龍徧山園，嘉名榜華屋。何當乘逸興，倚欄聽戛玉。
聳玉亭 李呂
昔我隠居東，有圃廢不入。平生愛竹心，要與共晨夕。種之三二年，小笋生𧥄𧥄。歷歲既云久，盤根日以闢。環植數百挺，大者欲盈尺。直節勢昂霄，瑩潤如玉立。邇來苦炎蒸，小亭漫營葺。東山舊蒲葵，從此可揮擲。爲顧清陰多，更期廣封殖。本固待時來，春風易爲力。
遊青玉峽 李呂
雙劍插銀潢，飛下作驚瀑。奔流兩山間，峽石峙青玉。大聲殷其雷，餘響亂琴筑。澄泓神龍居，穢濁不敢觸。派別入危亭，湍激如轉轂。亭前石磴斜，快瀉皺明縠。我來濯塵纓，一覽駭心目。霧罩香爐峯，龜鶴舞見腹。山尖應更好，恨不騎黄鵠。老坡五字句，斂袵三敬讀。是翁久已僊，鯤鯨隨絕足。猶有出塵語，與世作軌躅。援筆記姓名，良慚學貂續。
答官仲儒 李呂
風俗去古遠，人僞日敗常。故知取士法，時焉立紀綱。設科發自漢，糊名始於唐。前輩務實學，倡道頼歐陽。當世所得盛，登用多俊良。倒指幾百年，講求屢更張。邇來取進士，輕快好文章。唾手鑱雁塔，轉身簉鴛行。莫論稽古力，所貴時學長。自顧本迂拙，下語愁肺腸。雖云事場屋，浪逐槐花忙。竟如卞和璧，三獻足已傷。既然違好尚，敢不知括囊。釀渚溪之泉，可以供酒漿。拾東園之果，可以資餱糧。耦語古聖賢，曝背傲羲黄。義命要不媿，胡爲乎皇皇。故人弗予棄，妙句深激昂。清逸庾謝迫，風騷屈宋旁。報言乏瓊琚，微吟頻寒螿。
寄題余氏桂亭 李呂
主人開傑檻，懶種洛中魏。諸郎請嘉名，笑指亭下桂。根分月暈寒，花染天香細。珍重青雲梯，籯金未爲貴。
古意 李呂
鴟鴞嘲鳳凰，飛鳴競啾啾。鳳兮問彼鴞，見憎何因由。我居在丹穴，下瑞暫來遊。梧桐與竹實，食息無外求。爾本挾妖怪，隠身向陰幽。所至興禍事，觜爪藏戈矛。晝伏作鼠態，白日照可羞。臭腐適其願，惡類自與儔。志尚素不同，何殊風馬牛。嗟予月旦評，豈論汝劣優。汝道自取薄，安得妄怨尤。自古盜憎主，何異鴟輩流。有如夫子聖，武叔非宿仇。臧倉沮孟氏，豈爲魯君謀。但當礪風節，汝自曲如鈎。
某伏蒙丈人僉判出示嘗與侍郎鄭公淺沙泉唱酬詩軸率爾次韻 李呂
在昔紹聖初，群英萃朝紳。道鄉鼓諫舌，勁氣排天閽。雷霆固難犯，鵷鷺皆喪神。獨一黄右轄，從容爲奏陳。主聖臣則直，攀檻古所聞。龍顔爲稍霽，投荒貸斧斤。公亦坐此去，剖符漫朱輪。斯人下世久，藹然播清芬。袁盎當漢代，引却慎夫人。用舍雖異致，萬世嫡庶分。向使李勣輩，將順恨無門。但謂此家事，一言陷其君。陸贄得罪唐，不測幾隕身。陽城以死爭，久之理頗伸。不如漢汲黯，同朝有公孫。約議尋即背，巧辭間其臣。於惟我聖宋，涵養士氣振。世代有忠鯁，漢唐何足云。且如唐子方，指摘椒房親。繼論燈籠錦，將貶嶺外春。君謨立殿坳，開救蒙寬恩。宛陵風雅手，長篇紀詠存。嗟嗟此鄒黄，袁陽畧同群。近則唐與蔡，輩出有弟昆。赤心要無負，肯受富貴吞。鄙哉賤丈夫，肉食苟朝昏。傾危不遑恤，是非誰與論。前史豈不載，開卷徒沾巾。伏讀珠玉書，飄飄若凌雲。遐追古作者，寧讓聖俞文。顧我亦何人，濡毫來效顰。二賢迹益顯，餘波激後塵。
酬令裕見寄之什 李呂
伯才不鼓琴，良爲知音撤。淵明琴無絃，荆扉晝常閉。吾道傳滄洲，初不待識別。叔孫志諧俗，禮樂用綿蕝。子陵持正論，阿諛腰領絕。寧可負鑿方，枉尺未應屑。郊居本寂寞，况乃生計拙。食指日益繁，資用時告竭。客至坐無氈，竊與鄭公埒。天隨拾杞菊，焉能饜餔餟。平生所厚人，過門或電掣。嘗聞貴易交，一命已變節。包苴既無魚，裋褐倦造謁。闊遠故人書，誰復訪衰苶。有燄手可炙，其如火不熱。聞酸蚋必聚，其如醯不冽。向來出肺肝，生死語虛設。醇風恣澆漓，仁義從蕩滅。江湖足相忘，何苦怨離別。黄君忘年友，歲寒我輩列。抗志忌詭隨，講究亦可悅。高堂甘旨奉，敢以貧故闕。姑從斆學半，俯首棲林樾。近枉寄贈篇，用意尤清切。似聞於易道，琅誦口不輟。顧慙澤畔癯，韋編老披閲。未達言外意，搔首漫卼臲。三聖日星垂，牆仞靡容瞥。動靜本自然，發明頼前哲。屈伸相感觸，至理甚昭晰。泰反復于隍，需順出自穴。機緘默循環，勿用騰口說。寒泉終可食，但貴井常渫。正乏雙南金，報稱愧滅裂。見許惠然來，諒不出良月。莫學王子猷，興盡江天雪。
題焦山寺 李呂
水輪依風負坤輿，百川東流同灌輸。掀巾之陂莽吞受，沃焦之山初不濡。雲根終古插江湖，狂瀾滔天隨卷舒。空神迴飈避突兀，海門排霄岌相扶。僧居蠔山迷向背，佛宇蜃氣成吹噓。昔游玄冬崖壑枯，洪濤濺雨吹裳裾。風來駕潮愁海若，溟漲跋浪飜鯨魚。羽淵咸池相蕩潏，月阿日窟漂方隅。此身浮漚一緣聚，四大濕相瀰空虛。鍼鋒懸持妙善住，蚊睫坐睨焦螟居。山中老禪眼於菟，香飯遣化分雕胡。重淵垂涎舞蛟首，方丈宴寢凝薰爐。夜寒黑月照濁水，乞取壞衲摩尼珠。
題宋德器致爽軒 李呂
將軍嘯咤風雷生，一諾之寵千金輕。仰頭看山默不應，此段王郎真絕人。人言爽氣定何物，面目儼然君不識。非氛非祲非烟雲，可以意了難口說。子猷拄笏人笑癡，先生作齋人愈疑。但知談河不救渴，豈信秀色能充饑。千峯橫青朝過雨，折簡招歸入詩句。儻有俗客來叩門，爲道我眠卿且去。
滄海行 李呂
滄海有船不可渡，癡人求仙死不悟。兒郎斷乳能幾時，忍令萬里投蛟螭。兒牽母衣抱父泣，文書催行星火急。樓船一去更不歸，至今思家朝夜啼。人生不禁別離苦，但得生存猶一處。君不見咸陽百萬家，長城白骨埋泥沙。
宿游伯均裕齋夜無蚊蚋熟寐達旦 李呂
處處如雷針在舌，咂膚成群難撲滅。主人作官重膏血，未勞揮拂蚊自絕。荆棘不産茅山旁，天台有菌皆可嘗。期君守此化民術，異類盡令回善良。
寄題張道士招真閣 李呂
君成道，去何許，寂寂空山號行府。自從漢末人相值，因循今莫覩。凄凉古廟落嵓隈，水遶閒庭縈嫩苔。敕令立觀奉香火，屈指三十年中來。道士張君見奇古，精力强明奈寒暑。從前觀心力勤苦，經畫一新舊堂廡。嘗聞仙者好樓居，傑閣翬飛接雲衢。往來世外隠君子，萬一鶴馭停須臾。我勸張君更磨練，莫遣光陰隨物轉。一朝平步玉皇前，何慮群仙不相面。多少紛紛塵世人，夢中說夢元非真。妙處工夫如會了，千百世界現全身。
寄贈天台石橋京行人 李呂
無心曾看石橋雲，有耳曾聽石橋水。俗塵未盡難重留，飯麻纔竟歸心起。自從一別五春風，夢繞橋庵西復東。雀噪亭前聽茶鼓，蛇蟠砌外護瓜叢。更憶依人兩烏鵲，朝朝飛下映真閣。樹鵝土菌恣登盤，林麓素無蟲獸惡。江湖迢遞皆畏途，誰知世上有華胥。五百開士去雖久，猶餘一老能清癯。幾年脅背不著席，棟宇增新間金碧。風月忽寄盈尺書，約我重來共晨夕。恨不速駕鵂鶹皮，屈伸臂項款山扉。相逢定作解垢衣，水邊石上同茹芝。
送趙彥修 李呂
六月紅塵如火烈，朝來一雨炎威歇。漸看蘋末起凉颸，推上冰輪作清絕。王孫叱馭欲何之，直向銓曹射佳闕。天生良才必有用，豈應付與噲等埒。幾載低頭丐祠祿，歲寒頗獲固窮節。儻逢佳士重薦論，平視朝紳可頏頡。顧我幽居苦羞縮，却掃柴門學藏拙。每向水邊狎鷗鳥，未遑郊外習綿蕝。君能脫略時從遊，嘗鼎一臠端可別。臨行尚作半日留，滿泛青甆話離別。秋風若遇南飛鴻，好寄一聲慰騷屑。
承德功仙尉出示直翁感興之作輒次其韵 李呂
蠅頭蝸角使人愁，貪先務勝如爭舟。隠心空逐市朝樂，著眼未省林泉幽。塵埃平時正汩沒，出處與世相沉浮。由徑反誚澹臺子，拔葵仍笑公儀休。懷哉古道久寂寞，鳳鳥不至三千秋。孰知名教真樂地，徒以得失爲己憂。騎馬四馳失其馭，放豚一去何當求。羨君淵源得所自，結交道義相追遊。箇中有路儻深造，直與古人爲輩流。
賀吳守被召 李呂
吳公骨秀如天人，胸襟落落皆經綸。少年固已富家學，筮仕聊稱梅子真。挽弓馳馬特餘事，智勇未減飛將軍。向者長汀初擁節，寇攘聚集驚鄉村。誰知撫定有長策，不戮一夫令自新。稚耋讙呼弛兵革，至今妥貼無叛民。移帥贛川尤鎮靜，宿姦褫魄胥崩奔。往年群盜號淵藪，一旦荒壟安鋤耘。錢流地上非橫索，鈴齋坐嘯生陽春。踐更盤錯威望著，素秉公廉政有神。貪吏望風爭解去，冤民在處皆獲伸。還家坐席曾未煖，迅召連催已在門。或人未免巧求譽，我公特立天下聞。厥今器識兼文武，倒指誰歟當此舉。江淮百萬屯邊兵，轉輸饋餉傾吳楚。中原荆棘今幾年，師老不試漫貔虎。陛下翻然采輿論，天意可見公宜處。裴度指日平蔡州，充國先零豈難取。唾手燕雲會有時，佇看大將建旗鼓。勒功異域鄙班超，歸佐熙朝作申甫。
送黄仲甄赴廷試 李呂
我昔嘗爲東南行，煩君載酒送城閾。酒闌上馬意惻愴，似歎飛沉異鱗翮。我言君豈噲等伍，霜蹄偶蹶未爲失。整銜易轡便千里，寧比駑駘才寸尺。轉頭日月曾幾何，君已聲名滿蟾窟。笑呼扁舟下吳會，去意猛作秋鷹掣。君家藝德知何年，弟兄頭角俱突兀。仙枝萬丈不供折，人家生子嘆豚犢。春歸洲渚波面肥，江神爲君好風日。君王正御紫宸朝，蜀士半居青瑣闥。牽聯即日九天上，判司卑凡等廝役。向來於我作魚羨，吾今洗眼看鵬擊。人生行止特未定，遇坎乘流聽造物。唯有名節不可汙，與君相期保黄髮。
和韓羲仲主簿古巖韻 李呂
君不見版築當年胥靡徒，貌象忽與帝夢符。卧龍抱膝吟梁甫，霸主不憚三顧廬。又不見形模苦遭婦女笑，袖手不解世俗書。碧山幽棲載典籍，銀魚焚棄甘林居。出處雖云蘭菊異，道則一貫無二途。要之窮通有定分，所學豈以世俗拘。一旦風雲合際會，坐令四海如唐虞。不用山林並容爾，胸中經濟常自如。世間餘子真碌碌，得失交病言囁嚅。生前雅志一飽足，趨時嫵媚忘遠圖。夫君承平相家子，典刑自與今人殊。青春已負老成器，白日兀坐聖賢俱。腹笥兼收線五色，準擬補衮膺時須。豹變要是有毛質，鵬飛九萬看摶扶。古巖風月鎮長好，請著斯名鑱座隅。
登賦堂 李呂
紫雲之山幾千丈，勢壓岷峩欲爭長。茫茫巨浸擘山開，萬穴魚龍寄深廣。眼明遥見使君家，華堂夜魄栖簷牙。手釣峽流揖峯翠，裾珮縹緲凌雲霞。仲宣登樓炫能賦，字字悲啼嘆飄寓。他人有心予忖之，魏奪劉傾渠不顧。使君胸著萬卷書，向來游戲從魚符。拂衣歸卧喚不出，但有憂國心鬰紆。日落未落飛鳥滅，却立闌干思橫發。一川樵牧歌太平，萬古關河感亡國。麗詞落紙煥黼裳，細研物變窮天藏。憑誰薦之九天上，我無羽翮不得將。公乎豈久榛棘下，狗監猶能援司馬。子虛大人何足云，願賦蒸民追大雅。
次韻令裕言詩 李呂
寓形宇宙有感發，無一不可供詩眸。風花浩蕩百變態，草木榮悴皆窮搜。渾成功括造化窟，未辭斧鑿孰爲優。要當險易隨地出，或平或激如水流。不才正自困譏駡，白璧爲贈非所求。自憐不具正法眼，解頤安足論賡酬。
自臨州還題杉嶺舖 李呂
自西徂東三百里，還閩入浙半月期。人生奔走遽如許，世路險夷當自知。造化密移真戲爾，富貴時來則爲之。盱盱睢睢亦何益，磊磊落落真大奇。
送仲秉赴廷試五首  其一 李呂
亂石搜琮璧，修梧待鳳凰。地靈真間闊，世眼但尋常。我友更誰子，平生唯此郎。連城不當價，容易莫商量。
送仲秉赴廷試五首  其二 李呂
霧豹文章異，淵鯨爪角雄。荒陂寒泣露，空谷暮號風。突起能無意，平沉未分窮。不知貂冕地，冷硯破窗中。
送仲秉赴廷試五首  其三 李呂
欲獻琅玕腹，君詩有宿盟。雲天宸極邃，日月衮衣明。太守薦何武，諸公傾賈生。三山移步到，寄語問玄卿。
送仲秉赴廷試五首  其四 李呂
一元誰破碎，河洛漏微芬。星斗昭乾緯，葩華粲地文。班揚渾細事，伊傅有殊勳。補履非神劍，相期敬所聞。
送仲秉赴廷試五首  其五 李呂
元龍湖海士，可但著茅廬。詩老經從地，禹功疏鑿餘。蜀峰帆影隔，郢樹鳥行疎。太史行天下，歸來好著書。
挽昭懷皇后詩二首  其一 李呂
㡛御還龜洛，禕衣閟鮒隅。光華隨渭水，巡狩隔蒼梧。已卜先朝祔，旋聞反寢虞。昭懷千載謚，不朽在椒塗。
挽昭懷皇后詩二首  其二 李呂
愍冊哀榮絕，鮮原卜兆安。世家金穴舊，大隧玉衣寒。何意簪花柰，空遺刈畹蘭。神游泰陵廟，永護月衣冠。
次涪陵游北巖寺伊川謫居嘗傳易於此有鈎深堂魯直名且書之故寺有四賢像伊川魯直康節尹和靖 李呂
隔江定佳處，放艇得幽尋。直上雲根徑，盡行霜葉林。昔人非避世，此地可鈎深。何物能熏染，幽禽亦好音。
癸丑季春上洲頹岸出敗冢冢中有磚云元嘉二十二年七月二十六日余功曹冢後世子孫長興富貴宜賒因題數句 李呂
八百年前窆，功曹身姓余。元嘉兩行字，敗甓八分書。富貴念猶在，子孫今已無。癡人不修省，視此意何如。
丁巳三月送周宰行 李呂
中郎宜有後，餘慶在孫枝。學術堪時用，公卿半已知。五行人鮮儷，四字格尤奇。自此官清要，毋忘老布衣。
予一病七十日心事牢落作詩自解 李呂
抱病懶巾櫛，自度作黄冠。披褐襟便短，拖鞋步稍安。忘機任俗薄，遮眼把書看。未必不爲福，善乎能自寬。
多病 李呂
守靜偏多病，爭先素不能。材非經世具，分合出家僧。利路防深穽，窮居任曲肱。息交休擾擾，藏拙要儚儚。
遊希夷觀  其一 李呂
祕館白雲邊，來遊記昔年。黄冠姿槁甚，敗屋意蕭然。訪古知僊裔，看碑識漢鎸。危欄聊徙倚，風袂欲翩翩。
遊希夷觀  其二 李呂
楓老丹成葉，蘆輕雪作花。晚風何處笛，疏柳欲栖鴉。絕壁生虛靄，晴天點片霞。莫教殘酒醒，客裏易思家。
遣興 李呂
天浄鳥飛遠，路幽花自香。春風吹草木，野水滿池塘。事去青山在，人閒白日長。興來搔白髮，微意久難忘。
懷黄令裕二首  其一 李呂
小齋開卷罷，尚友憶黄君。語孟能精熟，圖書正討論。梅黄風送雨，江漲野連雲。何日相尋去，書燈共一尊。
懷黄令裕二首  其二 李呂
今時求此道，篤志孰如君。經訓多成誦，疑難喜細論。利交甘若醴，世態薄於雲。須秉歲寒節，深推孔孟尊。
有感 李呂
入務市朝念，在家雲水僧。善薰妻法喜，敬遠女摩登。忙裏且尋靜，熱中須放生。時時發深省，結業莫教增。
觀荷 李呂
適當寒沼上，更在月明中。露重鮫珠濕，天高奩鏡空。參差千蓋綠，淡竚數枝紅。華髮秋風裏，持盃屬老翁。
對竹次韻 李呂
舉世稱三友，無心是此君。美花何足竝，俗客未應論。不忍踈添月，須教勁拂雲。晚凉欣對罷，借色入清尊。
挽上官文季直二首  其一 李呂
蹤跡半天下，聲名落士林。搢紳爭汲引，歲月漫侵尋。後輩尊時尚，斯人竟陸沉。只言餘慶在，子舍日駸駸。
挽上官文季直二首  其二 李呂
念昔康强際，頻趨几杖前。交遊推上行，禮遇辱忘年。木落雞籠坂，風酸薤露篇。空餘兩行淚，飄洒對新阡。
晚步 李呂
薄晚憇高林，好風吹我襟。斜紅翻鷺翅，空碧湛波心。雲塢牛羊下，煙汀竹篠深。一聲漁笛罷，裊裊送餘音。
代懷祖上舅氏 李呂
天上玉麒麟，橫秋爽氣新。書癡心篤好，綵戯日長春。直去攀丹桂，須爲近紫宸。外家多慶事，接武有名人。
絕塵軒 李呂
昔年陪仲父，杖屨集幽軒。門占蹄輪道，交無市井言。池邊對棋酒，胸次有丘園。蟬蛻寒雲斷，徑荒春草蕃。增新窗戶改，尚喜典刑存。結客登臨去，茶瓜勿憚煩。
歸自南康寄懷朱使君 李呂
過盡重湖復過山，陰凝忽變雪花團。路迷曲折易成遠，風助橫斜巧送寒。憶昨片帆離渡口，特煩千騎駐江干。如今想在芙蓉觀，獨據胡床爛漫看。
弔霍光 李呂
官安胥飲貴仍驕，父子同誅韙孝昭。博陸時方專國柄，濟陰早已被弓弨。老妻安得謀靈嫗，劣女剛將冠內貂。白去副封奇禍作，後車傾覆更蕭條。
七夕次韻 李呂
天上佳期歲一來，人間急管莫相催。鵲橋成後天孫度，雨泣懸知飈馭回。兒女歡呼爭乞巧，樓臺羅列賸傳杯。欲搜好句陪年少，病士慙無工部才。
送雙峰聖僧遺像還山 李呂
枯木形模酷肖之，祇應鐸落自秦時。定光爐韛收親子，圓覺門風出自枝。韜晦無因觀大用，感通猶得見全提。要知取次爲霖去，便是元初利物機。
天章閣成應制次韻 李呂
寶構雲屯珍木才，璇題金榜倚天開。高連色界非非境，光動星躔兩兩台。上帝圖書開玉府，從臣冠佩繼麟臺。詔音亦許賡宸唱，榮勝鄒枚後乘陪。
自題安樂行 李呂
老於世事盡忘機，古廟寒灰閲四時。稟賦舊爲天地貴，遮闌那許鬼神窺。無絃綠綺陶彭澤，露地白牛僧大溈。只此瞿曇安樂行，從何處覓是和非。
絕塵軒 李呂
生平雅不樂城市，背郭開軒喜再來。煙淡山屏青未了，晴曛荷蓋翠相挨。倚風柔弱休栽柳，照水橫斜剩種梅。乘興祇應清坐好，此懷難向俗人開。
送許尉子雲二首  其一 李呂
秦望排空插鑑湖，先生氣稟舊東吳。胸中今古幾千載，筆下波瀾雄萬夫。綵棒垂門姦自肅，土神應夢昔何殊。榮歸快作朝天計，臺閣歡傳得巨儒。
送許尉子雲二首  其二 李呂
濟人曾現斬蛟手，慢學吳門作陸仙。雪月精神資句法，經綸器識得天全。評君合在羲皇上，許我難堪叔度賢。出處相懸同臭味，寄懷猶望捧來篇。
送陳尉別二首  其一 李呂
奕世雄題雁塔名，于今父子自師生。詞場魚貫真無敵，慶事蟬聯盡有聲。雅興莫追吳市隠，橫飛端繼紫微明。從來患盜驚鄰里，且喜三年鼓不鳴。
送陳尉別二首  其二 李呂
試吏誰云百寮底，長材元是萬夫雄。錐刀壟斷焉能較，涇渭區分獨至公。顧我每慚天下拙，辱君見許古人風。明年還憶蓬蒿徑，身在瀛洲雨露中。
天台石橋設茶供 李呂
聞說天台髻未髽，中年方遂此煎茶。不行四十九盤嶺，那見二千餘盞花。架壑橫空瘦龍脊，崩雲裂石怒雷車。他時乞我三椽地，莫效曇猷滴兩漥。
師正堂二首  其一 李呂
物我雖殊理本同，算來身教易爲功。表端豈但日間影，德盛應如草上風。作字心君生筆下，照人眸子驗胸中。平生得力今拈出，尤見操存合至公。
師正堂二首  其二 李呂
頹垣荒蔓幾經霜，今喜崇成背郭堂。雅欲援琴追宓子，時從退食詠羔羊。溪流碧遶如平篆，山木陰連不斷行。祇恐詔公臺省去，空教南國愛甘棠。
投贈錢侍郎端禮三篇  其一 李呂
人間富貴豈須論，三百年來積慶門。名紀太常高大父，氣鍾仁祖外曾孫。心存忠孝源流遠，義薄雲天色笑溫。屈指前時功德輩，悠悠誰似典型存。
投贈錢侍郎端禮三篇  其二 李呂
仙風道骨本飄飄，萬卷詩書樂一瓢。落筆雲烟盤錦繡，滿腔星斗絕塵囂。懸知可使邦風美，豈但能令國計饒。四海徯公歸致主，方今天子舜承堯。
投贈錢侍郎端禮三篇  其三 李呂
天地生成無用軀，青箱世業一愚儒。幾同海上屠龍術，空守巖前待兔株。自信平生非木石，誰憐半世混泥塗。幸逢點鐵爲金手，乞與投身造化爐。
上元漫興 李呂
天上元宵放月明，張燈何苦浪經營。一毬積日方呈巧，千片輕綃僅湊成。里巷禽呼傾坐去，街衢蟻聚側身行。誰人能向循良道，何不留心勸耦耕。
上元應制次韻 李呂
華燈不夜照青春，鼇背繒山迥絕塵。已遣燭龍啣火炬，更開璧月駐飈輪。長疑化國烟霄近，未覺壺天晚日賓。知是奎文臨海外，賜章今夕寵光頻。
遣興 李呂
丈夫各自有立志，或出或處非一途。主父直須食五鼎，淵明元祇愛吾廬。佚居自大同蛙井，巧進貪前乃盜窬。顧我蹉跎未忘學，肯將身世較盈虛。
病中遣興 李呂
多難從來氣不舒，老而多病背攣如。足瘍所頼非心害，目眚猶欣見舊書。白晝欲眠神思倦，青春閒度物情踈。生涯淡薄隨時過，他是他非莫問渠。
詩勉粹夫進學兼示諸子 李呂
閒憶當年闖孔門，未能無意覺斯民。浮名浮利雖關命，多病多愁故惱人。九十春光渾易老，二三子者莫因循。老夫耄矣誠堪笑，何惜同來試問津。
吉祥寺舊名永壽初李昪爲徐溫養子徐知訓不能容置酒欲殺之行酒吏刁彥能以手爪昪悟而逃伏此寺山谷作記無咎書 李呂
招提一徑入垂楊，翠竹千竿粉籜香。正要銀絲好看客，不須雪乳苦搜腸。興亡徐李一彈指，文字晁黄兩擅場。八十老僧無箇事，猶將經卷佞空王。
感興 李呂
聚滅元同水上漚，癡人貪著不知休。生便當路栽荆棘，死代群雛作馬牛。上隴計全謀蜀道，長城功半廢沙丘。古來大手猶如此，只合將心向內求。
見菊 李呂
病夫省睡起凌晨，遲菊朦朧破萼新。雨細正應添潤澤，煙輕尤覺長精神。近來霜重傷禾死，幾見民憂灑涕頻。却是東籬賸黄菊，不堪易粟當金銀。
庚戌仲春携小子訪別晦翁過親友江清卿之門其嗣子尚幼不果見次早道經江清卿墓下悵然有懷 李呂
肩輿兀兀度山村，細雨凄風日易昏。問店舊曾來托宿，支頤今覺頓銷魂。故人委蛻荒春草，倦客空懷合暮雲。古木陰連藏小隠，招呼無復笑迎門。
次黄象之韵 李呂
踈山元是讀書山，相望麻姑舊醮壇。梵剎雄誇今日勝，隠居誰作故人看。閒隨米運川涂迥，喜入林亭境界寬。我已經營謝公屐，竚君好去九遷官。
借用鄧彥高韻 李呂
性學絲毫未易通，醇疵何敢議軻雄。文章事業須年少，朴鈍情懷屬老翁。閒把笑談窮物外，漫裒今古著胸中。觸來方寸有餘地，喜到小齋緣素風。
憂旱 李呂
田圃如燔木葉黄，火輪從早出扶桑。佇觀罪己侔湯德，更願求言舉漢章。冤死豈能無孝婦，當烹應復有弘羊。可憐野老吞聲哭，此意何由達上蒼。
送王晉卿赴廷試 李呂
怪底先生思湧泉，少年筆勢已翩翩。馬嘶長道空驤首，龍擘滄波竟上天。分付風雲身九萬，更看禮樂字三千。期君未可班行去，細聽臚音黼座前。
送黄元董赴廷試 李呂
江夏無雙最擅名，君家群從總能文。丹枝只爲一門種，黄卷仍收再世勳。天上鴛鴻方接武，眼前駑蹇漫成群。蜀軍自昔鋒尤選，一戰憑君靜楚氛。
送郭順之赴廷試 李呂
半生鐵硯不償勞，攬鏡驚心已二毛。縛虎正須還老手，插貂未肯付兒曹。九天日月披晨翳，三峽魚龍息夜濤。聞說西湖冠天下，水光山色動揮毫。
送楊文赴廷試 李呂
只今冠蓋盛諸楊，連歲科名屬雁行。筆下戈矛吾退舍，胸中珠琲海傾藏。雞群有鶴人誰識，熊掌兼魚子厭嘗。一振斯文千古事，憑君更爲引天潢。
送楊道父赴廷試 李呂
每念先游嘗慨嘆，於君先世最周旋。神駒墮地真千里，老木蟠空已百年。此去漢庭應籍甚，向來蜀産久蕭然。錦衣歸日烘晴晝，應與萊衣巧鬭鮮。
送趙勝仲赴廷試 李呂
過眼紛紛亂驌驦，誰知龍種不尋常。更生學苦藜分照，長吉詩多錦作囊。已作怒鵬橫絕漢，更隨鳴鳳集高崗。天將一第酬寒士，分付宗枝亦有光。
贈畫師郭叔詹 李呂
蚤覺儒冠多誤身，聊工傳寫養偏親。丹青遊戲臻能事，造化生成羨逼真。筆下豈皆行路輩，眼中誰是築岩人。會當詔作雲臺像，畫手惟君妙入神。
喜雪應制次韻 李呂
嘉平瑞雪映蒼華，寒凍河源萬里沙。貝闕珠宮眩雲海，瓊林玉樹散空花。先春知爲農祥應，澤物深隨德意遐。不隔寵光迴寸草，何妨梅柳自萌芽。
追挽劉平父二首  其一 李呂
奕世旂常記姓名，屏山道學藹餘馨。流風與世爲標的，好義於君見典型。琴韻祗求追古意，吟懷偏喜旁林扃。相逢恨晚情猶厚，悵望音容隔杳冥。
追挽劉平父二首  其二 李呂
高才入用合求聞，却向丘園號隠君。馳騁古人真我事，泥塗軒冕付時人。黄粱未熟驚塵世，白璧空埋慘暮雲。頼得相門餘慶在，諸郎峙玉正詵詵。
登一覽亭有懷亡弟成老下世 李呂
半年懶向此經行，上巳重來雨乍晴。三徑就荒春草合，一亭依舊暮山橫。悵懷丘壑空陳迹，極目園林不勝情。老境何堪風斷雁，倚欄揮淚咽溪聲。
代人次韻 李呂
當時選勝入經營，杖履寧論陰與晴。丘壑只應胸次有，溪山故著面前橫。可憐永隔笑談樂，何况從來兄弟情。峴首人登休墮淚，攪林風雨作秋聲。
宣和殿新竹應制次韻 李呂
千竿倏忽散層雲，疑有風雷爲駿奔。峻擢已應煩地媼，巧裁仍復借天孫。已驚虎豹留皮處，更看龍蛇起陸痕。聖主工夫同造物，坐令溫詔發霜根。
題游少張逸老軒 李呂
勞生著意在榮觀，炊熟黄粱萬慮寬。溢目琴書聊自樂，半窗風月不吾慳。從誰更覓安心法，回首幾經行路難。料想已能同水鏡，任他胸次九疑山。
代人挽妻父號道者 李呂
里閈推高足善良，不才何幸玷東牀。修容方喜超賓館，奠雁翻成舉酹觴。晚鐸飄聲空有恨，酸風吹淚不成行。諸郎頭角多餘慶，褒贈行看爲顯揚。
癸丑七月十九日以老病分任諸子以家務因爲詩以示戒 李呂
子舍分勞非獲已，息肩養疾樂閒居。家傳道義頻加意，俗愛便宜莫計渠。要是人人躬孝悌，更令世世飽詩書。從今光大成吾志，可免時稱賤丈夫。
復齋學者 李呂
孟氏求放心，羲易戒迷復。可嘆聲利場，紛紛競馳逐。
潭溪釣者 李呂
踞坐魚磯上，無心同狎鷗。敲針漫勞力，故爾投直鉤。
卧雲樵者 李呂
山深成獨往，伐木聲丁丁。莫作爛柯客，長年玩一枰。
老圃拙者 李呂
春蔬含綠滋，荒畦自鋤芟。萬事付一默，維摩許同參。
雲莊耕者 李呂
莘野樂堯舜，谷口豈其鄉。自是不可掩，區區非近名。
題七者寮 李呂
瑩心冽寒泉，砥節介如石。本無市朝念，自與紅塵隔。
題東寮 李呂
羲和鞭日馭，發軔自暘谷。道人耕寸田，開窗納餘燠。
止宿寮 李呂
所重一言契，寧懸千里期。他年風雨夜，還意劇談詩。
山臺 李呂
蠟屐恣幽尋，未能得其要。登臨一放目，千峯供俎豆。
寓齋 李呂
萍梗天地間，初不異萬物。可能發深省，惟有一事實。
觀善齋 李呂
群居有深益，相視無餘事。此道存諸中，瞭然見眸子。
和邑宰張元若酹月亭詩四首  其一 李呂
太白邀月飲，祇許老坡會。汗漫赤壁遊，浩歌邈相對。
和邑宰張元若酹月亭詩四首  其二 李呂
周郎佳少年，定霸在一戰。勉哉志士心，分陰疾如電。
和邑宰張元若酹月亭詩四首  其三 李呂
古人有大志，聞鷄非惡聲。信知酹月意，與此同條生。
和邑宰張元若酹月亭詩四首  其四 李呂
明府命世才，宇量特閎遠。爲名江上亭，拈出句中眼。
橘香亭二首  其一 李呂
滿林飽風霜，千奴列亭下。未許吳姬手，藉此長聲價。
橘香亭二首  其二 李呂
花落飄碎瓊，果熟染黄蠟。張君鼻觀間，莫著蘭麝雜。
鐵笛亭 李呂
孤吹人已遠，橫笛處猶在。清名欣有託，奔雲放天籟。
井泉 李呂
山溜碧泓澄，清甘歸色味。儻逢張又新，應不落第二。
禪友 李呂
寄語同參人，切忌隨他轉。若向句中尋，相逢不識面。
棋友 李呂
閒尋十九路，坐斷千萬心。運甓何爲者，當知惜寸陰。
琴友 李呂
金玉聲清圓，鸞鳳勢翔舞。重是古人風，勿效兒女語。
文友 李呂
摛辭氣爲主，盛氣理或差。大音等韶頀，小巧同春葩。
題君山觀招真閣六首  其一 李呂
蠟屐發興屢，幾爲春泥阻。此行不作難，霽色隨步武。
題君山觀招真閣六首  其二 李呂
數峯碧巑岏，烏君成道山。仙遊杳難問，空鎖白雲閒。
題君山觀招真閣六首  其三 李呂
雙蔓正排空，云是玉真府。採芝何許入，忽此駕修羽。
題君山觀招真閣六首  其四 李呂
觀宇藏山崦，昔居火宅僧。因緣有時節，羽服奉香燈。
題君山觀招真閣六首  其五 李呂
翬飛新樓臺，像設舊金碧。焚修人已老，倚杖對山石。
題君山觀招真閣六首  其六 李呂
彩侍過丘林，星行忽一周。春暉今已矣，涕淚不能收。
巢雲 李呂
幽棲寄山隈，欣賞亦何有。時許巢白雲，紛然入窗牖。
上黄端明壽詩以竚期三入後一品見玄孫爲韻  其一 李呂
英聲久飛揚，寰海共傾竚。學者仰泰山，蒼生待霖雨。
上黄端明壽詩以竚期三入後一品見玄孫爲韻  其二 李呂
器識誰能及，功名自有期。一朝聞正論，親切在彤墀。
上黄端明壽詩以竚期三入後一品見玄孫爲韻  其三 李呂
獻替先其大，從容接每三。但知言謇謇，肯顧府潭潭。
上黄端明壽詩以竚期三入後一品見玄孫爲韻  其四 李呂
仗節朔庭回，建議光明入。盡得强敵情，何人敢輕襲。
上黄端明壽詩以竚期三入後一品見玄孫爲韻  其五 李呂
僎升時許同，孟馬寧處後。人特誦謙光，我獨知德厚。
上黄端明壽詩以竚期三入後一品見玄孫爲韻  其六 李呂
姓字本無雙，山林今見一。動必合禮經，心焉在王室。
上黄端明壽詩以竚期三入後一品見玄孫爲韻  其七 李呂
溫旨再褒榮，王人就咨諗。早晚詔公歸，餘波潤群品。
上黄端明壽詩以竚期三入後一品見玄孫爲韻  其八 李呂
骨秀類天人，神清若巖電。壽與山嶽齊，造物茲可見。
上黄端明壽詩以竚期三入後一品見玄孫爲韻  其九 李呂
賤子甘藏拙，無心學草玄。自然多坎壈，不是樂盤旋。
上黄端明壽詩以竚期三入後一品見玄孫爲韻  其一○ 李呂
阻陪稱壽席，想見醉芳樽。嘉慶宜圖畫，簪紳徧子孫。
瑩心泉 李呂
修綆何妨汲，羸瓶不自任。從渠清徹底，伴我歲寒心。
漁艇 李呂
撇烈非爲魚，流行本處山。白鷗正得意，相逐過前灣。
自警三首  其一 李呂
愛之能勿勞，忠焉能勿誨。彼有不受者，善意翻成累。
自警三首  其二 李呂
當仁貴不讓，見義忌無勇。今人無魏顆，勿望渠形夢。
自警三首  其三 李呂
嬖人排孟子，通國誚匡章。內省倘不疚，青蠅徒自忙。
椿逕 李呂
栽培護靈根，夾道若車蓋。坐待八千歲，儼立風雨外。
題破石鋪 李呂
往返數百里，上下幾重山。僕僕利名客，不知行路難。
茶竈 李呂
中坻出盤陀，曲突非刻畫。仙翁碾玉塵，盈甌試春色。
溫泉  其一 李呂
陰陽分二氣，鈞播立萬物。泉脈或寒溫，初非擇地出。
溫泉  其二 李呂
太樸一已散，人僞日滋彰。持彼炎凉態，指目爲溫湯。
溫泉  其三 李呂
匡廬發源初，絕景迺如許。尤幸遠市朝，不遭豪右取。
溫泉  其四 李呂
懷哉經始心，與世共遊賞。爲語往來人，莫起驪山想。
題吳仲微常齋 李呂
達石情忘倦，移山志必通。朝朝勤甓運，井井策新功。
和吳微明疏影橫斜水清淺七詠韻  其一 李呂
深叢茉莉香有餘，穠李爭春俗不除。借箸推排風味勝，尖新莫向小梅疏。
和吳微明疏影橫斜水清淺七詠韻  其二 李呂
避俗淵明心會景，祇詠孤松秀冬嶺。爭識槎牙竹外枝，月上空階間金影。
和吳微明疏影橫斜水清淺七詠韻  其三 李呂
倚竹風神不勝情，裁雲刻月鬭輕明。澄鮮祇合騷人惜，懶對紅塵肉眼橫。
和吳微明疏影橫斜水清淺七詠韻  其四 李呂
嶺上休將貝闕誇，江頭聊比玉川家。箇中真趣誰能會，獨對回風雪陣斜。
和吳微明疏影橫斜水清淺七詠韻  其五 李呂
碧澗潺潺暮山紫，閉關危坐心如水。窗間微見一枝橫，鼻觀得香尤可喜。
和吳微明疏影橫斜水清淺七詠韻  其六 李呂
勝賞須傾竹葉青，此花元自聖之清。翻思杜老尤躭翫，野水橫吹當酒行。
和吳微明疏影橫斜水清淺七詠韻  其七 李呂
斜入茅簷如有恨，高情每頼吟題遣。要知調鼎會有時，且占寒溪照清淺。
秋旱 李呂
天公作意雨垂垂，風伯顛狂散萬絲。執法若能誅首惡，更將京觀築鯨鯢。
伏承伯丈人待制侍郎九重渙號三聘鼎來促裝戒道即膺爰立謹吟成送行詩五絕句繕寫拜呈  其一 李呂
漢庭得謝久縣車，松竹蕭疏護葺廬。爭奈蒼生待霖雨，未容安石愛幽居。
伏承伯丈人待制侍郎九重渙號三聘鼎來促裝戒道即膺爰立謹吟成送行詩五絕句繕寫拜呈  其二 李呂
嘉謨豈但國蓍龜，舊學端爲帝者師。聖世欲收仁義效，行看平步鳳凰池。
伏承伯丈人待制侍郎九重渙號三聘鼎來促裝戒道即膺爰立謹吟成送行詩五絕句繕寫拜呈  其三 李呂
孟子正心邪說息，昌黎首唱六經明。可憐後學多趨末，重振斯文藉主盟。
伏承伯丈人待制侍郎九重渙號三聘鼎來促裝戒道即膺爰立謹吟成送行詩五絕句繕寫拜呈  其四 李呂
膴膴周原二百州，欲圖恢復豈難求。既煩元老爲時出，但願宣王益內修。
伏承伯丈人待制侍郎九重渙號三聘鼎來促裝戒道即膺爰立謹吟成送行詩五絕句繕寫拜呈  其五 李呂
梅花映雪送征鞍，要伴先生耐歲寒。收拾好歸調鼎用，春來枝上已含酸。
送千二十姪五首  其一 李呂
江頭片片玉梅飛，嶺路迢遥雪正迷。乘興爲誰騎馬去，不辭迎凍散雙蹄。
送千二十姪五首  其二 李呂
賢哉東道世崇儒，愛子尤專擇楷模。責望要須精舉業，未應道義略唐虞。
送千二十姪五首  其三 李呂
紛紛世態利爲言，此道誰人識正傳。爲己爲人宜兩盡，莫教渠笑舍其田。
送千二十姪五首  其四 李呂
江左風流久擅名，成章擲地作金聲。清新俊逸俱難及，若比前賢更老成。
送千二十姪五首  其五 李呂
却喜君知取友端，詩情遊戲志睎顔。更煩爲說開三逕，安得斯人數往還。
和感懷韻 李呂
四時迭運春復冬，莫把窮愁蹙兩峰。牢掣鼻繩休放却，鏡中已失舊時容。
象之晚坐有感次韻 李呂
丈夫不作宋玉悲，珍重陶潛菊一枝。寄傲北窗緣底事，只應真趣少人知。
題長灘鋪 李呂
一丘一壑吾臭味，真是真非孰有無。月笛煙蓑秋正好，急須歸釣渚溪魚。
千四一姪見贈筇竹杖以詩謝之 李呂
常瞻南極畫圖中，壽相偏宜九節筇。珍重阿戎來寄我，慚無林下老仙風。
澹軒 李呂
窮耽世味不期驕，安得羹牆暫見堯。未到聞韶飽三月，且求陋巷樂簞瓢。
代人上建守四首  其一 李呂
潛藩雄鎮七閩頭，親覩賢侯利澤周。不借寇恂留潁尾，却教郭伋再并州。
代人上建守四首  其二 李呂
可怪鄉風最不情，生兒不舉世相仍。自從節省歸新歷，添得王民幾萬丁。
代人上建守四首  其三 李呂
鄂渚纔來便救焚，富沙拯溺濟饑民。從容妙得調元手，好轉洪鈞拱帝宸。
代人上建守四首  其四 李呂
悵懷往事我何知，作興重來觸緒非。無地可畦家十口，蕭然相對欲誰歸。
題君山愛松軒 李呂
嘗愛山間老喬松，棲煙宿雨盤虬龍。道人所愛偶相似，許我來此聽松風。
辨義豐老人師傅聞疑大乾事迹 李呂
義寧欲末隋鼎遷，解符西泝心悠然。沉舟甘作夷齊鬼，不與宇文同戴天。
游鉛山石井 李呂
碧玉罅中仙洞府，玻瓈無底涵煙雨。好將潤澤天下施，沾溉寧論數千畝。
次蕪徽明諸公韻三首  其一 李呂
鏡中已失舊時容，懶問春來白與紅。君爲花愁成獨醉，餘醅何惜命鄰翁。
次蕪徽明諸公韻三首  其二 李呂
未許酴醿浪得香，殿春時出一枝芳。從他百卉隨風舞，獨立晴天試艷粧。
次蕪徽明諸公韻三首  其三 李呂
黄雲看即變成秋，春事餘寒得少留。此去浣花猶遠在，誰人能爲作遨頭。
過孝義亭作詩寄歸代書 李呂
經夕離家行百里，山椒一上一回頭。此來頗快疑陰相，寄語妻兒勿過憂。
登徐孺子亭 李呂
昔賢久矣埋黄土，獨有清風翳環堵。曾將一束奠生芻，今與遊人閙歌舞。
簡龔令望 李呂
乘興來尋老樹村，接談才祇敘寒溫。翻然掉臂凌風去，何似王猷不及門。
南康道上 李呂
穿山深徑如行巷，拱道喬枝欲化龍。開闢從來年代遠，不知過盡幾人蹤。
復聞杜鵑 李呂
憶到旴江聞子規，五更自在勸人歸。而今俄起蓴鱸念，不爲山禽說是非。
宿洪氏南軒 李呂
馬乳龍鬚方壓架，玉簪羅蓋漸平堤。朅來頗釋塵勞念，况有清風入枕幃。
懷烏山柏庭僧宗文 李呂
清風明月休論景，翠竹黄花不離禪。好箇趙州關捩子，陶潛欲辯已忘言。
遣興 李呂
一身欲著自無處，萬事不疑心始閒。僕僕紅塵皆苦相，何時挾策過東山。
贈朱少南別二首  其一 李呂
外貌休尋餖座梨，應知石裏藴瓌奇。從來善相書前史，爲識英雄未遇時。
贈朱少南別二首  其二 李呂
朱君精到古人趣，踏遍東南稱獨步。祇今應詔非乏材，預煩拈出棟梁具。
己亥出南康宮伯稱以詩贈行次韻三首  其一 李呂
誰憐甲子混泥塗，老鈍何能展壯圖。方恨此行垂橐去，辱君贈句當駢珠。
己亥出南康宮伯稱以詩贈行次韻三首  其二 李呂
丹楓攝攝挂晨霜，笑指匡廬路許長。且喜眼中無逐臭，自然心地發清香。
己亥出南康宮伯稱以詩贈行次韻三首  其三 李呂
君才端可用於時，努力行將徹主知。出處到頭皆分定，相期於道不須離。
跋晦翁遊大隠屏詩 李呂
晦公詞翰妙天下，可見元無一點塵。爲問爭珠誰得者，須還趯倒浄瓶人。
以油煙贈許尉因賦長篇 李呂
我有堅玉黝而澤，嘗從十八公處得。蘭膠麝篆積甚勞，佛帳書燈掃何益。江南務官骨已朽，潘仙久矣尋李白。誰歟獲此古膠法，持贈茅齋輕尺璧。我非其人弗忍磨，緘藏夜光侵几格。換鵝右軍肯輕示，五日京兆無人識。臨池學書水爲黑，不救晉家清談厄。風流解物遠山長，才輕未免遭刻責。神仙中人許玉斧，手持補天筆五色。效官一尉聊復爾，礨磈胸襟盡珠瓅。張顛落筆謾如雲，曹植波瀾翻逼窄。逢時騰踔不作難，定冠蓬山文字職。是物胡爲送乞君，要與銛鋒勢相敵。誅姦發潛蓋餘事，吾道豈容邪學塞。不然黄屋求正言，願染當今治安策。
清友堂爲呂賓峰題 李呂
惡草不可近，惡蟲不可逢。草有有鈎吻，入口裂其胸。蟲中有細腰，蠆尾猶銛鋒。人生涉世故，得不戒遊從。澡心三峽浪，對面九疑峰。相須濟吾事，醖釀如酒醲。一朝臨利害，暗捷同機舂。箇中本無物，薄俗誰我容。眷彼冰雪姿，氣格天所鍾。蟠根便水石，作配宜竹松。相看世味薄，清坐真意濃。今時無膠漆，安得如駏蛩。永結歲寒伴，馨香滿蒙茸。願爲管鮑友，莫繼耳餘蹤。可能闢三徑，吾亦欲携筇。
雲際嶺 李呂
凌空石磴三千丈，匝地瑶林百萬花。自有眼來方見此，直疑身已到仙家。
壽鞏守 劉季裴
正月從來號履端，那堪生日遇天官。萬尋山嶽才名重，千里江湖德量寬。菩薩像前開錦繡，老人星下爇旃檀。區區祝頌無他意，願見靈椿度歲寒。
壽朱守 劉季裴
康鼎談經世少雙，一時文物動虞庠。江湖雖隔金閨籍，衣袖仍聞玉案香。墨客幾年陪畫隼，板輿平日到蘐堂。時清身健堪行樂，未見荆榛老鳳凰。
句 蹇駒
連山橫截展一臂，爲我障斷西南夷。
登更好堂同景思少卿表丈韻 王嵎
萬里同行一瘦筇，尋山問水有先容。更窮天姥投南路，已過台山第幾峰。從此又隨雙澗月，不妨曾聽五峰鐘。却從更好堂前望，滿眼詩材思不供。
留藍溪驛 羅時用
寂寥孤館白日靜，酣睡有魔那得降。扣戶故人風動竹，齕萁羸馬浪翻江。飛殘蝙蝠燈留壁，啼盡栖鴉日到窗。堪笑浪遊成住此，一秋贏得鬢絲霜。
南源寺 范季隨
嬾逐兒曹載酒行，朅來蕭寺作清明。江湖萬里此身健，風雨一春今日晴。露地野花雙戲蝶，並湖煙樹獨啼鶑。挂冠神武何時見，只合深藏諱姓名。
句  其一 胡溫彥
南朝欲相風方上，北敵聞風骨已寒。
句  其二 胡溫彥
已聽恩波生茗椀，更看皇澤下雞竿。
句  其三 胡溫彥
難甘不是唐工部，竊效猶堪豔繡鞍。
題來安縣興國寺 遇僧
三千里地孤寒客，七十年前富貴家。泛海玉龍駕雪浪，權藏頭角混泥沙。
示江子我 朱昱
蠅營狗苟祇貽羞，萬事何能著意求。自此閉門從所好，不妨高枕得無憂。經年不濯子春足，半月纔梳叔夜頭。此味肯教兒輩覺，誦書聲裏卧黄紬。
示羅教授楚知監 朱昱
半世交遊無遠信，一時賓客有新知。泮宮官冷宜談妙，圜府錢流不廢詩。封水占山爲久客，合樽促席及佳時。盆山突兀清泉滿，中有三江萬里思。
示張子昭 朱昱
西日未收東雨來，南軒相對北窗開。茫茫移穴蟻旋磨，擾擾出簷蚊聚雷。三宿定成桑下戀，一篇聊向雨中催。忘形頼有張公子，信手圍棋到夜回。
中秋示潘子賤 朱昱
雲徹通明殿，風涵白玉樓。幽人當此夜，滿意作中秋。念念何曾問，塵塵自不收。覊懷忽冰釋，天地一虛舟。
競秀閣二首  其一 朱昱
輞川遥展右丞圖，盤谷中藏李愿居。龍睡潭深飛客棹，鳳鳴枝老結吾廬。但令蠟屐去前齒，安用鴟夷託後車。西望子陵三十里，烟雲來往問何如。
競秀閣二首  其二 朱昱
客槎飛過小金山，畫棟參差杳靄間。隠踏鼇頭歸月府，側騎龍背出塵寰。秋生弱水烟霞冷，春至蓬壺日月閒。遥望嚴陵釣魚處，十分全似落星灣。
一經堂 鄭裕
莆之甲姓，實維大方。紫囊錦帳，閥閲膏粱。有子盈之，乃其最良。心志乎道，視之如忘。博究六藝，并包五常。東家尼父，北窗羲皇。日相討論，兼收并藏。五經在笥，一經名堂。謙以自牧，雖晦而光。實浮于名，雖抑而揚。伊昔孟氏，排墨與楊。斯文羽翼，吾道棟梁。豈特詩書，獨稱其長。諸儒之說，于孟何傷。吾子命名，既擇而詳。通而貫之，輝涵汪茫。剖破藩籬，無門無旁。默契韶頀，能宮能商。正蒙析滯，起廢鍼肓。以一知萬，名實孔彰。人知同好，絺句繪章。玄酒太羹，子獨先嘗。經術之門，驥騁康莊。典謨之文，鳳鳴朝陽。學報天子，業纘星郎。以經名家，非子誰當。
偈頌二十一首  其一 釋堅璧
日月如彈丸，頑心似堅石。堅石不可融，彈丸易跳擲。始見踏青行，相將年又極。誰將後夜霜，換我雙鬢黑。有箇不老方，諸人識不識。
偈頌二十一首  其二 釋堅璧
晷運推移，日南長至。一夜東海烏龜，吞却南山鱉鼻。
偈頌二十一首  其三 釋堅璧
大用全提作者知，爍迦眼活電光遲。大悲院裏翻身處，臨濟甘爲小廝兒。
偈頌二十一首  其四 釋堅璧
今朝六月中，嘉田雨沾足。山房冷似冰，千山擁寒玉。祖意不西來，法身無展縮。水上掛燈毬，鎮州出蘿蔔。三盞不沾脣，百味皆具足。
偈頌二十一首  其五 釋堅璧
寰中獨照萬機息，壼外分權六國清。四海晏然王化裏，不須當道話昇平。
偈頌二十一首  其六 釋堅璧
釋迦慳，迦葉富。欺負乎人，誇張莽鹵。五天不納到支那，塞壑填溝無避處。無避處，不遮護，汲興相逢，如塗毒鼓。直須親切一回來，莫似邯鄲學唐步。
偈頌二十一首  其七 釋堅璧
玉象吞獅子，泥牛上綉鞍。御樓觀射獵，不是刈茆田。
偈頌二十一首  其八 釋堅璧
仲冬嚴寒，一陽長至。佛祖有機關，俱落第二義。豈不見溈山寂子與香嚴，未免將泥土裏洗。
偈頌二十一首  其九 釋堅璧
園林宿雨不勝清，巖谷舂撞萬杵鳴。箇裏豁開千聖眼，不閑弓矢賀昇平。
偈頌二十一首  其一○ 釋堅璧
皓月當空，寒江不動。萬里清光，曾非別共。蚌孕珠而無從，兔懷胎而非種。萬別千差，波騰海湧。卷舒只在一毫端，不用渾家生奉重。
偈頌二十一首  其一一 釋堅璧
十日梅天曉未晴，千巖俱作偃溪聲。直饒透出威音外，猶較曹山半月程。
偈頌二十一首  其一二 釋堅璧
及時陽燄欲燒空，中有清凉一徑通。衆苦不來寒暑盡，鐵崑崙卧水晶宮。
偈頌二十一首  其一三 釋堅璧
空手把鋤頭，步行騎水牛。憑茲陪睿算，垂拱億千秋。
偈頌二十一首  其一四 釋堅璧
法法不隠藏，古今常獨露。槐影轉清陰，風催巖下雨。厨庫對僧堂，燈籠挂露柱。只有一處最誵訛，半夜泥蛇吞石虎。
偈頌二十一首  其一五 釋堅璧
樹凋葉落，體露金風。堯眉八字，舜目重瞳。機如掣電者，難尋蹤跡。口似磉盤者，驀地相逢。翻地揭天休作解，新羅元在海門東。
偈頌二十一首  其一六 釋堅璧
木人夜半穿靴，難尋蹤跡。石女天明不露，誰辨親疎。枯木上一點春回，古渡頭千尋寒雪。同門出入不來還憶渠，同氣相求回來劫無說。
偈頌二十一首  其一七 釋堅璧
金葉銀莖報有秋，明珠萬斛堂中收。自從一飽家田飯，不用埋頭向外求。
偈頌二十一首  其一八 釋堅璧
漚澄巨浸無蹤跡，月轉層巒顯大功。剎海毫芒無欠剩，空山和月撼松風。
偈頌二十一首  其一九 釋堅璧
陰極俄驚一線回，石人嶺上笑咍咍。摧殘枯木非枯木，今日花從冷處開。
偈頌二十一首  其二○ 釋堅璧
相隨步步見還難，墨刷驊騮錦綉鞍。一夜遍行南贍部，天明依舊立江干。
偈頌二十一首  其二一 釋堅璧
參禪須是鐵漢，著手心頭便判。直趣無上菩提，一切是非莫管。
仰山見東寺索珠 釋堅璧
無言可對輝天地，無理堪伸奪夜光。離相離名言語道，潑天高價不尋常。
洞山喫果子 釋堅璧
盡力提來不等閒，要尋知己驗來端。可憐臨水探紅尾，依舊茫茫失釣竿。
化胡椒 釋堅璧
異國傳來種性殊，圓陀陀似蚌中珠。不□□艷照明月，自有辛香壓五湖。
送人 釋堅璧
千尋老幹無寒暑，百鍊精金有變遷。脫盡皮毛空索索，不妨重結弟兄緣。
送堅知庫 釋堅璧
埽盡法中病，生憎佛是塵。堂堂一堅密，春至百花新。
送泉州僧 釋堅璧
洛陽橋下千尋水，象骨峰前萬疊山。一口爲渠吞却了，更無蹤跡在人間。
送人 釋堅璧
六窗不著閒光景，七處休尋古佛心。放下不行凡聖路，敢將黄葉當黄金。
義副寺求 釋堅璧
拈却義，除却法，過現未來，不消一劄。大海波騰河四流，激湍衮衮吞三峽。須彌山王拊掌笑，江神河神俱𨁝跳。留得珊瑚對月寒，九曲明珠無孔竅。
山居二首  其一 釋堅璧
瓶盂古澗冷相依，雲淡山寒月色微。眼底賓朋聊自足，屋頭猿鳥恰忘機。山園茶笋疎疎有，世路人情漸漸稀。不記化權前後際，卷簾移榻看斜暉。
山居二首  其二 釋堅璧
平生湖海竟何依，選得佳山賦式微。茗椀爐熏同宿學，蒲團禪板接初機。陂城水滿芹尤滑，瓦缽肩挨粥未稀。睡起烏藤清興在，不知老木掛殘暉。
贊真覺 釋堅璧
三回九度，見神見鬼。德山一棒，痛徹骨髓。敲老觀門，潑瓦官水。而今冷坐眼麻眉，錯認東瓜作碓觜。
贊卿老真 釋堅璧
風蕭蕭，天空四壁。雨疎疎，巖花狼藉。乾剝剝，白浪滔天。寂寥寥，徧界荆棘。漾在栖雲草莽中，堪嗟大地無人識。
自贊三首  其一 釋堅璧
三際斷，一亙空。轉不轉，功不功。迢迢物外像，矯矯巖間松。密密處不堪親近，荒林裏得意相逢。
自贊三首  其二 釋堅璧
癡不自揆，老不知休。提真覺雀觜杖，用曹山死貓頭。乾剝剝，冷湫湫。炙地熏天無氣息，拋沙撒土覓冤讐。
自贊三首  其三 釋堅璧
喻指喻馬，何勞真假。說性說心，轉見病深。靈山拈花，不曾動著。少林冷坐，徒自沈吟。良工欲寫莫可寫，汝曹敬之隔千林。山陰陰，水沈沈。蒼苔雪徑冷不徹，花鳥夕陽閒古今。真兮真兮，胡得而臨。
金瀨弔貞女 王端朝
嗟彼戰國秋，風俗日以漓。卓哉史氏女，粲粲蘭蕙姿。守貞奉慈母，克盡烏鳥私。業貧不辭苦，擊漂臨清漪。適爾遇丈夫，失路良可悲。惻然爲發筥，振彼窮途饑。振窮乃所愿，越禮非所宜。滅口葬魚腹，此心天地知。丈夫既得志，雪恥鞭平屍。念此一日恩，仗節遠來茲。百金報無地，立馬空嗟咨。俛仰易陳跡，屈指萬古期。誰招地下魂，惟遺道旁碑。雄辭吐激烈，粲若星貝垂。吾生後謫仙，況乃駑鈍資。捧心學西子，取笑將奚爲。留題表貞義，庶幾薄俗移。
華勝寺題壁 翁蒙之
高閣登臨佛國春，逍遥聊復話前因。老來白業漸欲近，興到青山相與新。擾擾簿書拋舊夢，迢迢鐘磬著閑身。笑他車馬臨官道，不及朝耕暮讀人。
贈別 李流謙
水火氣類感，草木臭味親。君看金石交，分篤均天倫。朅來東川游，結友輕雷陳。諸君盡豪俊，著我漫浪身。酒斟約無算，詩妙各有神。人事不可知，變態生逡巡。一代韓荆州，大木卧龍鱗。客禽失危巢，翩翩傍叢榛。斗升何細碎，朱絲恐生塵。知己淚再滴，離羣恨方新。去茲勝社難，胸腹傷人神。臨岐欲何語，一味唯酸辛。歲晚念裘褐，幸勿忘騷人。
送羅制參 李流謙
平生願識韓，一見屣履迎。自揣何所持，徒有汗背驚。下士公盛德，事賢我真情。西南大幕府，控制七十城。自公歸奏功，泰階夜光明。上前論賓客，豈但丞冰衡。况公天人學，根本敬與誠。么麽見事功，萬物待生成。三月漲桃花，鏡面江流平。若爲化檣烏，親送帆檝行。臨風嘿悽然，一紙聊寄聲。上有字加餐，意重千金輕。勿言暫暌闊，四海如弟兄。
戲貽秋泉子 李流謙
桂椒發芳辛，水泉佐澄潔。風味可人哉，醖藉固佳客。清非伯夷隘，和異柳惠褻。壺子與俱來，表裏清徹骨。素魄吸沆瀣，枯腸濯埃𡏖。東家欲毋我，漆園强齊物。物我儻未融，平地森劍㦸。非秦亦非越，有國名建德。恬流不須航，坦逕無轍迹。笑渠秉周禮，况復用蕭律。聚糧適千里，叱馭履九折。勸君反爾轅，神尻徐而疾。伯倫駕予車，元亮脂我轄。胚渾未兆前，羲軒乃叔末。
病中作此 李流謙
苦熱日念秋，秋至轉多病。枯藤不得力，小室同械禁。形骸老翁然，但未雪繞鬢。秋山疊翠嶂，秋月掛冰鏡。朝躋閑屐齒，夜語閣麈柄。妻孥生悵望，煮藥勸屢進。故人尚記存，折簡時一問。年來識真妄，水月空萬境。鬭蟻非實響，杯蛇亦幻影。誰于炯炯中，屑金作塵眚。酒盞行欲謝，雲窗豈復近。唯有妙蓮華，勝味方雋永。誰來炷爐熏，佩子法王印。
秋懷 李流謙
悠悠感愁運，肅肅勵素節。蟾華度疎櫺，蘭吹出叢薄。幽蟲泣煙莎，微螢映露葉。百哀攻予衷，感此重忉怛。庭闈餘斑衣，荒壠已白骨。苟生尚何聊，從死恐亡益。鞠凶天未悔，風急鴈序拆。女須冰玉質，眼看沒荒域。山鬼不足鄰，何年反爾魄。危腸盡一哭，六月霜凜烈。自從奪所怙，殘魂慨零落。虛弦已折翮，况此百中鏑。人生寄一世，常苦不滿百。血氣如微流，豈禁沸鼎涸。隠憂誰復訴，任理寬萬一。貝葉了諸妄，一真無悅戚。香火有昔緣，從茲事朝夕。
浴罷 李流謙
性懶如嵇康，不沐已三歲。蟣虱擅封域，汙垢爲之地。譬之大諸侯，父死輒子繼。納汙固云久，用鉞豈得已。朝來湯沐具，縞素雪危涕。决河卷塵泥，崩風刮氛翳。弛擔坐茂樹，未足當快意。晚日瀝餘潤，寸櫛導積氣。蓬根入風露，浮爽到肝肺。却憂見斑毛，引鏡不敢對。彈冠一趺坐，茹連豈吾事。置之勿復道，我醉欲眠爾。
鄴守以石刻屈平昭君像見惠因思大夫之忠貫白日而凌秋霜在所不論而昭君以傾國之豔擅天下之色乃不肯自同衆姬貨畫師以求媚此尤爲可感者爲賦此篇 李流謙
璇題朝曦麗，椒殿春風香。带日羨寒鴉，灑鹽引癡羊。那知韶葩妍，有此秋節剛。千金非我愛，所重在行藏。奮然斬畫史，低頭笑君王。呈身由諂壬，百態恐不當。照影見冠佩，豈不羞帷房。自從到北庭，幾閲紫塞霜。年年鴻鴈歸，不寄一字將。却悲降將軍，高臺望故鄉。至今青塚上，沙草不肯黄。吾觀嬌色兒，睥睨此濫觴。孽閹擅國辟，天地爲低昂。眼前殺師傅，但有涕淋浪。區區一女子，去留係毫芒。我行桃李村，高髻餘舊粧。負薪行汲泉，不願同康莊。爲計盍不爾，乃以美自戕。初心豈其然，薄命遭彼狂。離騷照白日，至今祖文章。婉孌古稱士，後先出寒鄉。遺刻共想像，再歌重慨慷。
即事 李流謙
畏熱客不來，習懶我倦出。愛閑閑不徹，一日如兩日。晚風生微凉，佳月挂西壁。誰爲無事人，共此可憐夕。
得小麑因戲作 李流謙
傾江釀斗秫，未啻俗之醨。向來故疎慵，重此百憂罹。杜門不復出，出亦將從誰。山氓過予言，刈樵得雛麑。適我藪澤念，亟買不論貲。斷乳無幾日，疎毳未傅皮。檻牢異林壑，恐作南冠纍。解縛非予靳，弱質叵自持。罦羅竹節稠，失脚悔可追。泠泠溪流甘，蔚蔚庭草肥。人生一飽耳，八荒吾庭幃。我自不亂羣，爾能忘土思。馴狎不違性，長大儻有期。充庖斷勿憂，巾車薄勞之。南山與北澗，伴我歌紫芝。張陳慨中畫，管鮑謬己知。新交不更添，歲寒端自茲。
數醉 李流謙
清秋無所爲，遇酒時一醉。醉則遺形骸，兀然外天地。塵世多得失，古事有興廢。更復不快飲，徒爲亂人意。屈原貴獨醒，賈誼每流涕。二子竟中夭，惜哉且自棄。蒼苔晚雨濕，紅葉北風厲。樂鄉聊可謀，悲秋豈吾志。
病中 李流謙
稟生拙以疎，俯仰人事勞。煩疾乘秋至，幽憂安能逃。閉閤無餘欣，西風晚蕭騷。乃悟揚子居，未曾損一毛。流光背人馳，歲暮不自聊。安得七發賢，相從觀海濤。
黄思忠病起作此寄之 李流謙
巖巖千丈松，大厦不收拾。已作澗壑卧，更困螻蟻穴。天果無意哉，問龜龜不食。悲歌氣填膺，白虹爲貫日。向來亡公子，後日九州伯。奈何蕞爾曹，乃敢觀裸浴。士窮有如此，於君更心惻。平生治國手，僅脫在陳厄。三彭捃細故，二豎侮明德。聞之投袂起，此士豈易得。可無不貲藥，粉珠屑白玉。奮髯呵不祥，有神嘿操㦸。欻然蛙腹裂，還我蒼玉璧。一尊欲壽君，悵念風雨隔。平吳固奇烈，更謹盤水執。君身則千金，斯文但一髮。勉矣加餐飯，吾道係損益。
予游潼川將訪魏城令君李仲明而不果作此寄之 李流謙
骨肉纏恩愛，友朋綴情義。於君若兼之，何生結此契。朅來東川游，咫尺桃李縣。引車意甚决，牽衣事輒挽。我如空中雲，隨風出巖岫。又如波上舟，東西聽水手。有心不能酬，富貴那可必。富貴吾不願，此見未宜失。裁詩說相思，過鴈或堪託。鴈能見君子，嗟予鴈不若。
送臺石甫出關 李流謙
臺君少年時，盛氣不可蓋。冀北駒墮地，過都如歷塊。未說兩石弓，談詩亦堅對。十年憂患繞，玄螭伏淺瀨。寶劍夜韜光，蒼鷹秋折翅。飄風詎終朝，否極理則泰。秋高氣益肅，匹馬指絕塞。酒闌奮袂起，曉色風雨晦。關頭飛將軍，久矣側席待。解鞍握手語，意合琥珀芥。去去未可知，建侯萬里外。兩耳熟高名，邇方揖英槩。頗知倜儻士，別意殊憒憒。贈行敢他言，忠義福所介。
送覺華巖歸中巖 李流謙
世故翻巨浪，是身如孤舟。黑風半夜來，掀簸卒未休。誰能洶涌間，輕飛逐浮鷗。稽首大導師，覺海名善泅。請下一轉語，爲度歷劫憂。師笑了無言，此問難爾酬。未可檝迎汝，子歸當內求。堅忍作維纜，巨防截橫流。中有不動者，東西聽漂浮。師今念故山，翩然去難留。相送城東隅，黄葉堆別愁。歸來閉閣坐，念念期自修。精進儻不懈，針芥或有投。西風白蓮開，束包隨勝游。
元日泛舟分韻得大字 李流謙
春從沙際生，白石映淺瀨。一舟何自橫，玄寄倏與會。今日是何朝，亦恐魚鳥怪。曉暾破宿雨，換歲無此快。柁工貌閑暇，一篙有三昧。夷猶我無心，上下聽汝輩。斷崖舂濤波，千古意不改。中流浸玻璃，綠浄吾苦愛。林深故疎密，山遠自明晦。隔江見人家，短籬護畦菜。蓑笠弄晚色，真樂在牛背。稍能薄輸征，武陵豈天外。吾曹二三子，勿作碌碌待。濤戎嘆山河，塵凡累纓佩。人生富貴哉，固有一事大。
月夜泛舟 李流謙
苦雨連日夜，佳月遭薄蝕。晚風散積靄，水天忽改碧。江臯放幽步，露下襟袂濕。劃然湖海興，如驥不受勒。扁舟繫枯柳，漁子眠已熟。喚起勿作難，解纜破秋色。移我坐空曠，四顧竦毛骨。山空木葉脫，岸斷石脚出。舍舟訪鄰叟，醉卧不納客。何必見安道，意行無適莫。書生亦底事，忍凍犯蛟窟。可憐窮事業，坐恐清景失。歸來定何得，索酒更深酌。上士不言喻，下士笑局局。太白下羌江，蘇仙遊赤壁。風流共一時，作詩記今夕。
東巖施頭陀所隠也頭陀唐人初居郡之奉聖寺太守獨孤見之頭陀不加敬獨孤怒既去遣吏捕之頭陀以笠涉江至此山吏隨焉頭陀隠巖間兩虎守之吏駭退即其地爲院昔律今禪予昔侍親守簡數來游再到賦此詩 李流謙
勝地憶屢到，變革非昔年。律居掃積陋，禪房侈舊觀。老衲不可見，遺事故老傳。使君擅一壑，憑愚妄自賢。定心初不摇，蚊虻卒飛前。赫然漲蛙腹，欲以火燎天。一笠渡清波，絕壁守兩斑。游戲出小異，褫駭飛殘魂。慢敬汝則勞，道力屹如山。一笑置勿問，爐薰裊輕煙。洗盞酌石溜，吻頰冰雪寒。却憶飛泉句，泫然思老仙。
從馮黎州飲梅林以山谷舊時愛酒陶彭澤今日梅花樹下僧分韻賦詩得時字 李流謙
巾冠墮城府，桔槔無休時。胸脾貯黄埃，非復林壑姿。涎流方外勝，秦人望軒羲。萬金買閑日，駕言一紓眉。冒踏衆俊塲，更從百代師。食魚得河魴，熊蹯佐其滋。靉靉煙雨村，霜條出冰蕤。烏鵲噪寒暝，玉立山差差。置樽扶疎下，壽幹虬蛟馳。落蘂不動塵，初無犀駭雞。深酌起自勸，非族不在斯。公行對宣溫，雲霧生攀躋。能來玩墟落，匹馬却蓋麾。蟠胸萬螮蝀，區寰眇毫絲。以茲接羣動，白羽坐指揮。笑彼豢外者，組紱爲之鞿。他年駟馬還，梅花當十圍。記此黄公壚，下車挽客衣。未覺邈山河，一醉固大奇。
用山谷上東坡韻與馮黎州  其一 李流謙
賜履聖賢地，專征翰墨塲。藜然本非照，昏幽自蒙光。醍醐有真液，薝蔔無別香。座當百尺樓，餘子但廡廊。譽毀不可劫，造物能雌黄。簡編熟古人，見公蓋未嘗。彭黥非韓敵，或可噪其旁。公有八紘罝，就獵庸何傷。
用山谷上東坡韻與馮黎州  其二 李流謙
鼓鏞作宮庭，缶盎不能聲。僊圓起瀕死，乃欲進豨苓。淫書有痼疾，展卷自弱齡。俗學或攘之，正憂荆棘生。孔顔共一世，餘事不芥蔕。跪求直指處，遂了不朽計。自今面其真，向來獨喜似。
送孫隆州 李流謙
萬里對明光，真實一字字。九陛元不隔，是亦父子爾。我讀公車牘，再拜甚歡喜。玉色近昕夕，王度日完粹。再析山中符，可以覘胸次。道行國無小，意甘食則旨。平生熟窺覘，步步聖賢地。造物寶其人，華皓表斯世。從軍落窮塞，愁破覿清峙。蝸廬僅纏軀，鼓鐘日在耳。何以充淹留，白日不可繫。長年慕道德，師友別匪易。躑躅南城隅，竚立渺無涘。不見兩朱輪，但見嘉陵水。
上費邛州 李流謙
疏茅裂萬戶，百戰未易得。一識荆州面，不作半錢直。朝曦明生東，夜斗光炯北。皎皎羣目用，餘影到盆隙。共在一世間，能無一世傑。要渠兩眼青，洞此寸心赤。使君絕不凡，白璧生徑尺。龔黄漢循吏，阮謝晉人物。稍稽一節趨，戯從五府辟。端知付兩轓，乃用倡九牧。春風長桑柘，豚犢飽柵櫪。遺秉利寡婦，負戴無斑白。靈河貫中國，寸地沾滴瀝。三公乃故事，企踵榮晝接。慕用吾已夙，願見憂不亟。聊欲寫我心，敢幸康而色。賓庖月照俎，談閣風滿席。秋霜濕征衣，行李驚遽迫。戀軒寄悲嘯，孤恨繞華㦸。權輿置身地，大冶天地窄。相馬不相肉，剖玉莫剖石。狗盜何足言，囊錐有奇客。
馬德駿微恙既平作此勞之 李流謙
內寇非陰陽，窮愁因緣之。堅壘自却走，不藥亦不龜。夫子樂唐虞，短褐蔭茅茨。塵不上几闥，何物作伺窺。或丐愈風檄，豈邀遣瘧詩。朝來就清爽，梳髮修竹墀。買酒約相過，勝地相扶携。人生踰四十，浸與衰苶期。君壯尚俘劫，我怯重嗟咨。問丹勾漏迂，訪道弱水疲。綿綿抱谷神，閉門有餘師。鶴病無死骨，松瘦有老枝。
同游公玉伯氏季氏遊水陸院濯纓閣以清斯濯纓分韻賦詩得斯字 李流謙
積雨泥斷道，扶筇將何之。愁蹲寡情味，竄壁如蠅癡。朝暾惠新晴，僊風起衰萎。振衣欲有詣，扣扉適相期。百步得精廬，一丈清泠池。老木圍蕭森，回風影差差。向來赫然者，挾冰誦昔非。晤言意能消，真適神不疲。鱗游鳥空翔，趣舍各不知。我閑苦枵餒，吏奪君嗟咨。拙巧自殊用，靜躁亦異宜。能來共幽曠，合處或在斯。夜光栖重囦，草木生光輝。抵鵲者誰子，而况彈病鴟。我有飛霞裾，雲旗駕靈螭。舉頭叫閶闔，九萬風反低。敬以贈美人，嘉惠無時衰。
送劉文潛司業江西漕二首  其一 李流謙
百爲自叢拏，至理在綿眇。刀硎閟新穎，鏡像蓄遺照。吾心又不然，一士欲矯矯。目送雲端禽，舉觴可以了。
送劉文潛司業江西漕二首  其二 李流謙
始作想澄清，歊暑不敢毒。以茲壽慈母，吾鼎愧半菽。恨我如宛童，失此百圍木。豁然心光動，千里尚相燭。
清明日同宋才夫王子友游秦氏園分韻得一字 李流謙
誰澆無邊春，釀成此天色。文章祇引睡，茗椀不著力。雖無田父邀，欲到野人宅。日萼鬭深妍，風條舞柔碧。數峯極藴藉，未到輒目逆。人心有同然，一樣寄岑寂。茅茨破不補，吾意嘿有適。置樽小軒戶，雲氣手闔闢。蒼蒼萬檀欒，晚吹自蕭瑟。穿荒取微逕，便曠從短策。忽與幽興會，照我兩尺璧。白虹潤山木，取友固多益。談深近迂怪，理奧煩探索。鯨杯不足吞，馬肝無用食。玉虬蟠蜿蜒，萬鱗寒縮澀。餞春春未闌，尚及三之一。
觀畫文氏園小酌而歸 李流謙
衝暑去何之，城南水竹園。發篋得祕畫，筆老不見痕。作者非俗士，噞喁不能名。王郎眼如月，指點見本根。解衣而盤礴，主人固可人。虛齋坐修竹，一面當暑煩。斜陽送暮色，無數烏鳥喧。漠漠芳樹暗，涓涓流水渾。星斗掛簷端，餘影到清樽。行觴令不虐，捉麈語不繁。不知聊爾耳，佳處正難言。
劉林夫以諸公送行詩軸見示作此 李流謙
我思在何許，却立望高丘。手持金錯刀，美人不可求。此意恐蹉跎，悵然生百憂。嘉魚樂循渚，潑潑不受鈎。燥濕各天性，萬生難其儔。喬木懷故家，日星藻皇猷。吾欲徵文獻，庶以充淹留。鼓鐘侑大烹，其樂有此不。江黄預壇坫，齋明盛陽秋。義合在一朝，如新嗤白頭。
和林夫讀老泉先生上歐陽公書韻 李流謙
倚門抹青紅，過者必反顧。風雨不足憑，零落汙黄土。斯文有正色，神指亦難數。兩漢僅自支，崔蔡已衰暮。老龍破風雷，一躍空萬古。賈胡貧失真，而况逢其富。堅車行大逵，往往初必忤。要知論賢愚，豈在遇不遇。
送李德明解綿竹尉 李流謙
嚴生起寒瀨，至今漁釣尊。董賢尉三公，冕黻蒙垢塵。榮瘁視所挾，誰以通塞論。吾宗老筆墨，健力河漢翻。蛟蜃著甕盎，鬰律氣屢吞。顯名在操踐，一尉衡宰輕。幽求在朝邑，碌碌羣兒奔。一朝定大策，談笑搴翳氛。書生喜高論，我言布帛溫。別語不多吐，春波銷客魂。
送楊文起尉溫江 李流謙
學海不可窮，一葦子利涉。宦海海更深，破浪初鼓檝。波濤惡氣勢，鼉蜃毒吻頰。帆檣託忠信，維纜倚定力。晏然袵席坐，扣舷歌傲兀。是中有神仙，樓觀琢白璧。羣仙謁帝罷，霞佩粲成列。行矣從之游，贈子兩黄鵠。
六月十四日大雨少頃月如晝 李流謙
火雲忽改色，大雨卷地來。淝水萬貔貅，一戰山嶽摧。須臾天宇霽，刮掃無纖埃。佳月流清輝，瓊瑶碎六街。薄泥阻微步，庭除重徘徊。清坐對石友，晤語修竹齋。惜無名酒耳，孤詠暢沖懷。
送宣孺攝邑古郫 李流謙
已作來遲遲，又爲去猝猝。奪我佳友生，悵念鬢毛白。投閑如我宜，君則任繁劇。臺府有聞知，使子固選擇。子男古所尊，而此萬家邑。郵筒即詩筒，簿書有閑日。迎門爛桃李，畫餠不可食。况欲分其餘，豈捄饞吻濕。留爲別後哂，聊用破孤寂。數期還魯疆，指日返趙璧。
送宇文德濟解綿竹丞 李流謙
陋哉紈綺習，染人甚脂膏。傾五湖三江，未易濯穢臊。冰霜竹林游，糞土戎與濤。富貴比貧賤，所去寧一毛。公家全盛時，束带轄百寮。朱輪照華欀，龜紫映翠貂。綠幘走童奴，清彈沸娥媌。連牀不同夢，君乎吾願交。一覘鸞鶴姿，頗疑出衡茅。神駒足萬里，威鳳心九臯。夜窗四壁空，抱卷燈屢挑。往往出妙語，遺音叶咸韶。於此定不凡，舉步即扶摇。朅來署紙尾，丞哉嘆徒勞。官事竟何如，亦似是馬曹。置之勿復問，朝爽西山高。北風送征驂，擾我心鬰陶。判此別袂難，愧彼漆與膠。君去千仞岡，我歸一枝巢。升沉何必恨，書來慰蕭條。
從人借馬鈍甚戲作 李流謙
一馬如坎蛙，爬沙鈍無比。長繩掣欲斷，大箠折三四。郵亭只數尺，對面不能至。我聞穆天子，八駿日千里。邀汝託後車，笑云勿相戲。
挽家夫人 李流謙
雷風畫羲文，藻蘋冠周篇。房帷預何事，聖賢論本原。婉彼淑靜姿，濯濯出水蓮。擇歸令德配，映世高名懸。己子與他子，義在亦乳然。簞食或見色，千乘塵泥捐。裙裾具此見，生子豈不賢。鬼神發潛光，慈母令問傳。當留千斛米，買酒澆青山。
挽程子山侍講 李流謙
我昔先君子，爲公義林引。論儒摘寡要，太史固坐井。期公非苟知，力行福黎蠢。螭坳千載逢，鳳池一跬近。獨妍當衆媸，隠憂觸羣慍。頗覺游梁倦，終成弔湘恨。聲名出寒餓，圭組憎薄命。綸言表厄陳，衮札囊束筍。傳家侈榮渥，尚足破孤憤。腸折八哀詩，涕墮五君詠。長歌餞公歸，木脫西風勁。
挽黄思忠 李流謙
千章擇一木，工竟不善斲。不如路傍棘，藩圃盜可却。故友心破碎，真宰竟錯莫。門生有侯芭，灑涕傳絕學。
挽沈夫人 李流謙
人道孝爲大，斯言俗之砭。簪緌顙猶泚，乃能出閨簾。逶迤竟潛通，姑慈霽霜嚴。老禪入宵夢，薄雲爲之殲。浄心正覺成，妙解脫妄粘。寶蓮託浄質，此理遥已占。君看數珠輪，此句吾爲拈。
元質偶招客飲爲賦此篇 李流謙
曉風吹花枝，曉雨濯花色。裁綴爲好春，天公不遺力。啼禽彊領解，對花語移日。世事豈易料，搔首鬢毛白。名園適幽爽，韶序屬芳淑。主人雅好客，力能管風物。酒如瀉江波，紫翠映華席。我友不可揀，一一如珪璧。遠者渺雲海，近者接肘腋。能來共一醉，我亦有行役。
道中逢牧童跨牛者 李流謙
田空已不耕，草瘦尚可齕。搰搰一歲勞，得此休頃刻。阿童拍腹卧，短箠聽驅策。早晚穡事動，努力進芻粒。
予舊服朮迂其效棄去比過臨邛蒙李丈分惠并副以詩次其韻以自警 李流謙
是身如芭蕉，敢保金石固。得生况尪陋，愧彼碩且武。百萬護一喘，人自疑竊斧。靈根著異效，嘗資一溉助。苦邀旦夕驗，棄去悔昔誤。那知百破衣，豈易一線補。滄溟稱微溜，九仞亦拳土。見彈思炙美，拊手鴞未許。九州作秦鼎，萬生入燖煮。赫然一炊頃，衆忿久已貯。碑方嶧山夸，骨作驪山腐。初心欲速耳，竟不守門戶。吾宗活人手，一諾輕季布。緘詩遣分送，愛我骨肉似。恐爲石髓凝，亦防山鬼妬。汲汲事服餌，長謠記所自。願求必世仁，借秦諭其故。解牛得養生，持問子莊子。
游護聖寺分韻得共字 李流謙
散員繩檢寬，暇日得放縱。天明風發屋，飛蓋怯掀弄。朋簪諾已宿，駕言盍不勇。幽禪遠城郭，伉壯塔廟涌。華鯨三擊罷，僧衆肅如拱。香秔撩鼻觀，饞沫出流湩。三生石上歌，浩劫幾丘冢。失脚今悔深，彈指昔緣重。聯裾玉連環，談端豁煩壅。草木自臭味，雨露元一壠。摩挲老瓦盆，此酌宜數共。已無繫日繩，但有思家夢。
旅中 李流謙
客舍供朝餔，旅食不知旨。取酒澆餓腸，乞火伸凍指。萍根託江流，江自不能止。傳舍貪閲人，風雨亦閲爾。
過彌牟有携魚過者買而放之因志以詩 李流謙
行役道荒戍，馬行何徐徐。市人捉筠籃，偃然數尾魚。始疑失清波，殘息憊不蘇。俄掉尾與鬐，示之尚可圖。殺戒宿所持，堅盟敢渝初。爾命如丘山，我金若錙銖。敢靳百錢惠，坐視甘醢葅。空籃俱置之，漣漪縱縲俘。旋收褫駭魄，亟反清泠居。僕夫亦欣然，毋疑校人誣。爲龍未可知，風雷躍雲衢。田文出函關，子卿反荒區。骨肉一笑粲，樂哉定何如。人心如面然，賢鄙異所趨。放者尚反顧，捕者已縱罦。爲德懲不竟，護以西竺書。世事豈易料，聊欲明區區。人羊互吞啄，佛語深切膚。聞聲戒肉食，孟軻遠庖厨。孔釋喜交戈，好生理則符。浪言物與人，貴賤越與胡。人貴當食物，物固供人須。此語實魔語，地獄正爲渠。炯炯一靈光，彼此亡欠餘。一念偶負墮，流轉乃爾殊。目前怙强雄，屠臠棄束芻。此身寧石人，竟免爲物歟。懸想刀几毒，響應疾鼓桴。天驥警鞭影，蹇駑煩箠驅。箠驅可致力，詩宜勒盤盂。
自離蕪湖多阻風是日早次鴈汊風順亟駕帆以行既而稍駛落帆之半晚次雷口舟人以貪風曛暮不得泊幾危 李流謙
九牛可倒曳，兼旬逆風裏。老來硯筆衰，文思每如此。篙兒疲晚牽，赤日汗流趾。峻阪有疾圓，禿羽無縱矢。朝來日初亮，旗脚忽西指。豎帆沸羣呼，劈浪輕一葦。路經百家村，鷄豚不敢市。有客訪江滸，疾談幸其起。過目不留瞬，倏忽洲渚異。一日三日程，長年抃而喜。敏者貴乘便，拙者拱以竢。齊人誚軻迂，秦亦毒鞅駛。吾嘗爲此論，誰肯味無味。使帆勿盡風，如食勿盡美。君看赤手人，重負亦俱至。
過大信口憶西歸錄載大江渺渺忽二石山如伏猊引出水面東西對峙江形若瓢然而山乃其口然相距猶三四里則江之廣狹可見視之信然妙哉寫物之功感而賦此篇 李流謙
兩山如伏猊，波面忽引首。江形若瓢然，此山乃其口。往讀西歸志，一一未深剖。及茲親見之，語巧極雕鏤。妙哉寫物功，萬像不藏覆。當時偶然書，信在三紀後。臨流重吁嘆，有涕泫襟袖。君看連城璞，豈但今不售。
游無爲寺 李流謙
導師生何年，人猶記此日。香火緇俗會，風雨神鬼集。我來恰秋深，迥迥原野闊。羣山勢愈壯，老木氣不折。拄筇踏危磴，小憩馬與僕。屢休才及門，到寺已曛黑。車從如沸羹，無地可插脚。闍黎揖客坐，意象頗猝猝。弛擔得禪房，持鉢叩香積。倒牀不復醒，夢與仙梵接。明朝沒階趨，燎香望玉色。丐福吾未能，修敬敢不肅。是身如芭蕉，危脆不堅實。綠髮俄素絲，赭顔倏枯腊。百年已長久，大抵俱化易。稽首不動尊，向來何證得。衲衣坐蒙頭，萬古一交睫。儻非定慧力，枯骨已瓦礫。物物具茲妙，抱寶訴空乏。伐柯則不遠，內照無別法。一鉢寄空巖，定當擲此幘。
林夫有詩趣歸期次其韻答之 李流謙
乾坤大逆旅，日月兩行客。江頭垂楊樹，折盡供馬策。學舍如冰壑，遠與簿書隔。天風吹我去，自哂殊役役。英英君子僚，妙響協竽瑟。詩來促還期，珠琲瑩巾帙。久枵渴嘉饌，積陰跂白日。談爲無底囊，剪燭期竟夕。但恐又西東，搥車歎寂寂。盍不歌歸來，已痼烟霞疾。
還家 李流謙
吾家在何許，水泉修竹林。鷗鶴失閑伴，跂予有遐心。窗前小梅花，耐霜笑吟吟。小待新酒熟，冷蘂勸清斟。
送李司戶之官臨邛 李流謙
威鳳翔九霄，千百但一遇。蒼蠅何所來，滿盤揮不去。吾人一肝腸，未可捨跬步。摻裾輒經年，把臂速炊黍。譬如枝上花，風裏得暫聚。天果何意哉，未易測其故。安得三間茅，藜莧同旦暮。秋色如行色，別語不得吐。鶴峯得佳句，尚足慰延佇。從今夜夜月，伴我照庭戶。
中秋翫月分韻得一字 李流謙
向來高樓月，人境居第一。天福不得再，天意亦叵測。濁河幸一澄，威鳳乃屢出。過日惜清玩，草具成勝集。共詠昔年詩，仍是昔年客。酒闌感存沒，悲歡異今昔。懷我盤谷翁，蘂宮此何夕。仰瞻雲漢章，正恐翁手緝。躡雲侍琅輿，頗恨無此骨。拭淚罷清酌，覽鏡有華髮。
累年中秋無月今年凡數夕有之十五日尤佳 李流謙
境濁常鮮愜，事難獲易欣。皎月當中秋，覘候每倦勤。扁舟泊沙岸，是夕無纖雲。冷侵碧琉璃，又如爛鎔銀。十年五年無，千里萬里明。對此欲不飲，恐觸蟾兔嗔。尊空更重看，徐步長江濱。大魚時撥剌，宿鷺聯拳驚。可無橫吹者，或有琵琶人。領覽此奇絕，但怕添愁新。頗欲從冰娥，暫陪白玉輪。載我到廣寒，一醉羅襪塵。歸來閉閣卧，耿耿雞未晨。顧瞻篷窗間，尚餘半金盆。
蝨嘆 李流謙
得生固么陋，宅體仍穢卑。巢穴我襟裾，食飲吾膚肌。毒比蚤蚊熾，類兼蚋蟻微。陰幽巧相傳，不知來何時。殄馘未掩戈，遺妖復蕃滋。觀處初若無，掇之或如遺。捷走欲違禍，深藏殆知幾。竄壁尤惡啄，潛沙更危機。處頭與物化，遂使白變緇。稱臣託疵賤，名官慙素尸。捫摸傲逆溫，梳爬厭懶嵇。吉凶陋巫占，彼豈能先知。殊快勇夫射，寧辱達士譏。蚩兒厭膏粱，兀坐如瓠肥。屠門飫雄餐，亦足飽汝饑。我身如枯株，但有骨附皮。嘬嚙竟何得，饞吻亦及之。夜眠輟佳夢，晝坐傷沉思。往往暴醜形，或爲潔者嗤。抑搔兩甲折，掩捕雙目疲。期我犯不校，責人所難爲。湯沐猶寬恩，磔裂乃所宜。吏貪摩其牙，巨力猶足支。舐糠及小家，此豈禁鞭笞。願作秋禽獮，毋使蔓草滋。蝨去息疴癢，貪懲消怨咨。仁者惡害人，勿謂傷吾慈。